Deti hľadali podobu nových kamarátov
Navrhovali, kreslili, tvorili a nakoniec našli podobu nových kamarátov z edukačného projektu Dúbravskej televízie. Dúbravček a Dúbravočka už majú svoju podobu. Vyšli sa preto poďakovať tvorcom - deťom z Materskej školy Švantnerova a prežiť s nimi veľa zábavy.  Celá zábava však bude určená  pre všetky dúbravské deti a zvedavcov v novom projete Dúbravskej televízie, ktorý sa onedlho začína.                                
Rok 2017: Pohnúť nepohnuté, dokončiť začaté
Nový rok, nové výzvy, nové očakávania. Tento rok to však nebude v mestskej časti až tak o novinkách, ale Dúbravka sa bude sústrediť najmä na dokončenie a dotiahnutie vecí, projektov, ktoré sa začali, alebo ktoré sa ešte ani nepodarilo rozbehnúť. Treba preto s novým rokom nabrať novú chuť a pohnúť doteraz zdanlivo nepohnuté.
Niekedy sa totiž na tom aj pracuje, no zvonku zmeny nevidieť. Rekonštrukcia domu kultúry, chátrajúca budova na Ulici kpt. Rašu, rozpadávajúca sa niekdajšia pošta či toľko spomínaná Harmincova.
Starosta Martin Zaťovič preto hovorí, že prioritou je dokončiť všetko, čo súčasné vedenie začalo a splniť, čo sľúbilo.
Keďže je vedenie mestskej časti v polčase, opýtali sme sa, čo sa podarilo, čo nie, na plány, sny, trápenia. Starosta priznal, že ho mrzia chátrajúce stavby, s ktorými nemá možnosť pohnúť. Plánuje otvárať materskú školu na Fedákovej či obnovovať ihriská.
Plánuje nielen starosta, úrad, ale aj obyvatelia. Rodičia predškolákov, napríklad, budúcnosť svojich detí. V apríli budú riešiť otázku, kam zapísať dieťa do základnej školy. Mestská časť zriaďuje štyri. 
Prinášame preto v tomto čísle na troch stranách (strany 6, 7, 8) predstavenie všetkých dúbravských škôl. 
Nech je rozhodnutie správne, deti spokojné. Veď ako vraví česká komédia, filmová klasika z roku 1938 – Škola, základ života...
Lucia Marcinátová
Starosta: Teší ma, že Dúbravčania sú aktívni. Záhradu miestneho úradu otvoríme ľuďom
Dúbravský starosta Martin Zaťovič (na fotografii) je v polčase svojho mandátu. Opýtali sme sa ho, čo sa podarilo, čo ešte nie, čo ho trápi. Priznal, že ho mrzia chátrajúce budovy, ktoré sú súkromným vlastníctvom a mestská časť nemôže pohnúť s ich riešením. K plánom na tento rok patria opravy, obnovy i otvorenie materskej školy.
Ubehol polčas vedenia mestskej časti, zvykne sa hodnotiť. 
Dva roky ubehli rýchlo a spolu s poslancami a zamestnancami úradu sa snažíme pracovať tak, aby sa zlepšovala kvalita bývania v Dúbravke. Mnohé projekty sme rozbehli, niektoré však nejdú takým tempom, ako som si predstavoval. Som však rád, keď nás občania pochvália a cítia pozitívne zmeny. Kritické pripomienky nás posúvajú ďalej. Dovoliť si ale môžeme len to, na čo máme prostriedky a čo je v našej kompetencii.

Čo sa vám podarilo, s čím ste zatiaľ spokojný?
Mestskej časti pribudli nové povinnosti a rozšírili sme aj služby pre občanov, napríklad funguje na úrade ohlasovňa pobytu. Preto som rád, že sa nám podarilo stabilizovať úrad a zamestnancov. Verím, že úrad je prístupnejší a otvorenejší obyvateľom. S obyvateľmi komunikujeme nielen na úrade, ale aj v uliciach, či na rôznych stretnutiach alebo cez sociálne siete. 
Pozornosť venujeme všetkým vekovým kategóriám. Postupne obnovujeme a oplocujeme detské ihriská. Zrekonštruovali sme multifunkčné ihrisko na Valachovej ulici. Opravujeme dlhšie úseky komunikácií, nielen výtlky. Vytvorili sme niekoľko desiatok nových parkovacích miest. Pomáhame, ak o to požiadajú občania, budovať kontaj-
nerové stojiská. Som rád, že sa podarilo oživiť Dúbravku a kultúrny dom viacerými novými podujatiami a skvalitniť úroveň Dúbrav-
ských hodov. 

Zmenu ľudia cítia.
Áno, no aj nám ju pomáhajú vytvárať. Veľmi ma teší, že nie sme aktívni len my, ale aj Dúbravčania. Okrem mnohých obyvateľov, ktorí nám pomáhajú, spomeniem občianske združenia, ktoré robia aktivity pre deti, mladých i starších, pridávajú sa k obnove ihrísk – Rodinné centrum Macko, Občianske združenie Žime krajšie. Občianske združenie Dúbravčan stojí za vznikom prvej komunitnej záhrady v Dúbravke. Ožilo aj komunitné Centrum rodiny na Bazovského, kde z chátrajúcej budovy za pomoci dobrovoľníkov neziskovej organizácie Centrum rodiny vytvorili centrum aktivít od detí až po seniorov a pre rôzne komunity. Som veľmi rád, že aktívni sú aj naši seniori v denných centrách, v Rade seniorov či Jednote dôchodcov, ktorí s nami spolupracujú a pomáhajú nám. 
Samozrejme, občianskych združení, aktivistov a obyvateľov, ktorí nám pomáhajú, je v Dúbravke omnoho viac a všetkým ďakujem za pomoc.

Vráťme sa k polčasu, na čo ste hrdý.
Som rád, že na základe spolupráce občanov, úradu a poslancov sa našim mestským poslancom  podarilo presadiť prijatie uznesenia o pozastavení výstavby náhradných nájomných bytov na ulici Pri kríži, kým sa nevyrieši vybudovanie parku a parkovacích miest. V spolupráci s Národnou diaľničnou spoločnosťou sa podarilo zlepšiť výjazd z Alexyho na diaľnicu. Úspešný bol aj projekt s tanečným klubom Danube pod názvom Tanečná od starostu, kde sa mohli obyvatelia všetkých vekových kategórií učiť tancovať. 
Radi by sme v tomto projekte pokračovali. Peniaze sa tiež snažíme hľadať a získavať z externých finančných zdrojov. Na úrade je k dispozícii zamestnanec, ktorý s grantmi a dotáciami pomôže aj  občianskym združeniam, športovým klubom či kultúrnym a sociálnym aktivitám...

Pozrime však druhú stranu, čo vás naopak mrzí, kde by ste chceli pridať, prípadne, čo ste chceli pohnúť a nejde to.
Tých problémov je viac, ale ich riešenie nie je len v našich rukách. Skôr sme pri nich ako pomocná ruka. Mrzí ma, že stále stoja a pustnú objekty bývalej pošty, budova bývalej PNS a objekt na Ulici kpt. Rašu. Chceli sme tiež vrátiť Dúbravčanom autobus MHD na Kramáre, čo sa zatiaľ nepodarilo. Stále komunikujeme s dopravným podnikom a hlavným mestom. Dopravný podnik argumentoval aj tým, že jeden prestup na MHD nie je problém.  Pomalšie, ako som si myslel, ide aj rozšírenie Harmincovej ulice alebo predĺženie Saratovskej ulice, ako aj vyriešenie vlastníctva či zverenia pozemkov medzi mestom a mestskými časťami. 

Áno, to sa často stáva, že sa obyvatelia sťažujú na neorezané stromy, životné prostredie, chodníky, cesty. Obyvatelia však nevedia, že o niektoré komunikácie či zeleň sa stará magistrát a o časť naša mestská časť. Dať ľudom pri žiadosti o orez konára vyjadrenie, že je to v správe mesta, znie trošku ako výhovorka. No je to tak, že mestská časť nemôže zasiahnuť do „cudzieho“, hoci aj mestského majetku?
Je to dlhoročný problém a všetky mestské časti na čele so starostami rokujeme s primátorom o tomto probléme. Bolo by vhodné, aby sa starostlivosť zjednotila a mala jedného správcu. My, ako mestská časť, nemôžeme zasahovať ani vynakladať financie do cudzieho majetku. Pri každom podnete obyvateľa preveríme majiteľa pozemku, a ak nie je pozemok náš alebo nám nie je zverený, musíme kontaktovať majiteľa a riešiť problém s ním, preto to trvá niekedy dlhšiu dobu a niekedy sa nám problém ani nepodarí vyriešiť.  

Spomínali ste, že vás trápia chátrajúce budovy. Čo bráni zmene?
Budova starej pošty je súkromným majetkom investora, ktorý má u nás už žiadosť o odstránenie stavby. Musí si však ešte vysporiadať vecné bremeno so spoločnosťou Slovak Telekom, ktorá tam má svoju ústredňu.  Oproti máme budovu bývalej PNS. Po niekoľkých diskusiách a spoločnej dohode je už takmer rok vydané stavebné povolenie na rekonštrukciu. Majiteľka, podľa posledných informácií, hľadá stavebnú firmu.  Pri budove na Ul. kpt. Rašu čakáme na podpis z ministerstva financií, ktoré musí odobriť prechod tejto budovy z vlastníctva ministerstva vnútra do nášho majetku. 

Presne pred rokom sme sa takto rozprávali a hodnotili prvý rok. K plánom vtedy patrila obnova domu kultúry. Ako sa pohlo s rekonštrukciou, čo sa podarilo a čo sa plánuje? 
Dom kultúry sme pred rokom získali do nášho majetku a potom sme ho museli nanovo zamerať, nakoľko pôvodné plány nekorešpondovali so súčasným stavom. V spolupráci s komorou architektov a jedným z pôvodných architektov kultúrneho domu pripravujeme architektonickú súťaž na rekonštrukciu. Posledné slovo pri rekonštrukcii budú mať samozrejme poslanci, od ktorých závisí aj financovanie tejto veľkej rekonštrukcie.

Na rekonštrukciu si bude mestská časť brať úver?
S najväčšou pravdepodobnosťou  áno. Ročne nás stojí prevádzka kultúrneho domu 250 až 300-tisíc eur, no zrekonštruovaním, zateplením a presťahovaním viacerých budov miestneho úradu pod jednu strechu vieme ušetriť na energiách a splácať prípadný úver.

Nehrozí kultúrnemu domu búranie?
Padli rôzne názory ako ďalej s domom kultúry, ale pri rokovaní s poslancami prevládol vo veľkej miere názor, ku ktorému som sa priklonil aj ja – rekonštrukcia. V tomto riešení nás podporila aj petícia Dúbravčanov za záchranu domu kultúry, pod ktorú sa podpísalo viac než 6000 obyvateľov. 
Okrem toho podľa vyjadrení mnohých odborníkov by búranie a následná výstavba trvali niekoľko rokov. Za ten čas by sme museli zrušiť všetky aktivity, kultúrnu, či športovú činnosť, krúžky, súbory, ktoré tam majú domácu scénu a mnohé podujatia v Dúbravke, a to nechceme. Je to jeden z mála väčších priestorov, kde sa môžu Dúbravčania stretávať.

Prezraďte niečo z plánov na tento rok?
Plánov je mnoho, ale hlavnou prioritou je dokončiť, čo sme začali a postupne plniť, čo sme sľúbili. Dokončíme a otvoríme materskú školu na Fedákovej ulici, budeme pokračovať v opravách chodníkov a ciest, vo vytváraní nových parkovacích miest. 
Budeme rekonštruovať a oplocovať detské ihriská. Radi by sme obnovili, čo najviac detských ihrísk, no môžeme len toľko, koľko nám rozpočet dovoľuje. Budeme ďalej aktívni a dúfam aj viac úspešní pri riešení chátrajúcich budov, či rozšírení a predĺžení komunikácií. V spolupráci s BSK by sme chceli mať pripravený projekt na výstavbu cyklomostu medzi Dúbravkou a Lamačom, ktorý zabezpečí prepojenie celého obvodu. Verím, že sa nám opäť podarí získať externé finančné zdroje pre rozvoj mestskej časti, ako aj pre financovanie občianskych, kultúrnych či športových združení v našej mestskej časti.

Chcete vraj záhradu pri úrade revitalizovať a otvoriť Dúbravčanom?
Áno, je to jedna z mojich iniciatív. Pozemok ešte minulý rok patril súkromnej spoločnosti. 
Za pomoci poslancov sa nám ho podarilo získať späť do vlastníctva Dúbravky. Odborní zamestnanci už pracujú na návrhu, aby tu vznikol verejne prístupný park, ktorý bude otvorený širokej verejnosti. 

Veľa sa debatuje o dúbravských médiách.	
Dúbravské média slúžia nielen na informovanie, ale aj ako archív. Myslím, že sa oproti minulým rokom zlepšila kvalita Dúbravskej televízie, Dúbravských novín, takisto informovanosť obyvateľov prostred-
níctvom webu a sociálnych sietí. A dôležité je, že všetko za menej peňazí.

Na Dúbravských hodoch sme si vás všimli v nevšednom oblečení.
S manželkou Zdenkou sa nám páči návrat k tradíciám. Prvým krokom bolo ušitie krojov pre dospelých, ktoré sa v Dúbravke už nezachovali. Pomocnú ruku nám podali Starodúbravčania a kroj sme mohli predstaviť na našich hodoch. V ďalšom roku by mali pribudnúť ďalšie kroje.
Máte nejaký osobný sen, ambíciu, predstavu pre Dúbravku?
Prajem si, aby Dúbravčania boli spokojní s prácou starostu, úradu a poslancov a aby sme splnili, čo najviac našich sľubov a predstáv obyvateľov. 
Na mnohé však potrebujeme viac financií. K tomu by nám mohli pomôcť aj občania, ktorí tú bývajú a nemajú tu trvalý pobyt. Ich prihlásením sa nám zvýši prerozdelenie podielových daní.  
Osobný sen, možno to vyznie ako klišé, no chcem, aby Dúbravčania  boli hrdí na to, že žijú v Dúbravke.
Lucia Marcinátová
Výstavba mení Dúbravku. Možnosti regulácie: Zóny , štúdia, súťaž
Na reguláciu výstavby ide málo peňazí, prečo sa neobstaráva územný plán zóny, ale urbanistická štúdia. Územné plány zón sú záväzné, sú istota.  Zneli pripomienky v súvislosti s rozpočtom a výstavbou na poslednom zasadnutí poslancov mestskej časti. 
Opýtali sme sa preto Pavla Gašparoviča, vedúceho oddelenia územného rozvoja a životného prostredia,  na podrobnosti i rozdiely medzi urbanistickou štúdiou a územným plánom zóny.
Na lokalitu Pod záhradami dala mestská časť spracovať urbanistickú štúdiu, dôvodom je ochrana tohto územia pred ďalšou možnou zástavbou. 

V súčasne platnom územnom pláne sú tieto pozemky definované ako: 
• rozvojové územie určené pre funkciu zmiešané územia bývania a občianskej vybavenosti, s podielom bývania  v rozmedzí do 70 percent a s podielom občianskej vybavenosti do 30 percent celkových podlažných plôch nadzemnej časti zástavby funkčnej plochy. Zariadenia občianskej vybavenosti sú situované predovšetkým ako vstavané zariadenia v polyfunkčných objektoch. 
• časť ako stabilizované územie určené pre viacpodlažnú zástavbu obytného územia.
V stabilizovanom území je možné realizovať prestavby, dostavby, ako aj nové stavby. Hlavné mesto zvažovalo, že túto časť územia  využije na výstavbu nájomných bytov, keďže pozemky sú v jeho vlastníctve.
Práve pre možné plány v budúcnosti a zachovanie zelene v tomto území, má mestská časť záujem zmeniť súčasne platný územný plán hlavného mesta, a tým dosiahnuť vo väčšej časti lokality potvrdenie súčasného stavu. 
Mestská časť chce, aby v území bola parková zeleň a územie sa dostalo na rokovanie o najbližších zmenách a doplnkoch územného plánu.
Štúdia môže zmeniť územný plán
Pre spodrobnenie regulatívov stanovených na úrovni súčasne platného územného plánu hlavného mesta, pre potreby územnoplánovacej praxe, usmerňovanie vlastníkov nehnuteľností a potenciálnej investičnej činnosti je potrebné zabezpečiť prehĺbenie územného plánu mesta spracovaním územných plánov zón.
„Keby sme riešili v tomto prípade územný plán zóny, tak by sme museli riešiť spodrobnenie regulatívov pre súčasne platné funkčné využitie plôch a to pre funkciu  501 bývanie a občianska vybavenosť,“ vysvetľuje Pavel Gašparovič.  
„Podkladom pre zmenu funkčného využitia súčasne platného územného plánu mesta môže byť len prerokovaná overovacia urbanistická štúdia, ktorá overí zmenu funkčného využitia. Územný plán zóny nerieši zmenu funkčného využitia, len spodrobňuje reguláciu súčasne platného funkčného využitia. Keď teda chceme mať v lokalite zafixované funkčné využite  kód 1110 parky, sadovnícke a lesoparkové úpravy, musíme to riešiť urbanistickou štúdiou aj na základe odporučenia odborných pracovníkov Sekcie územného plánovania magistrátu.“
Aj územným plánom zóny sa dá na území zafixovať zeleň, vedúci oddelenia však vysvetľuje, že návrh územného plánu, ktorého obsah nie je v súlade so záväznou časťou územnoplánovacej dokumentácie vyššieho stupňa, čiže územným plánom mesta alebo s príslušnými všeobecne záväznými právnymi predpismi, alebo ktorého postup obstarania a prerokovania nie je v súlade s príslušnými všeobecne záväznými právnymi predpismi, nemožno schváliť. Pokiaľ by prišlo k schváleniu napriek takémuto rozporu, schválenie je v celom rozsahu neplatné.
V zmysle stavebného zákona, mestská časť ako obstarávateľ územného plánu, je povinná návrh územného plánu zóny prerokovať s vlastníkmi pozemkov, na ktorých sa navrhujú zastavovacie podmienky, regulatívy neprípustného funkčného využívania pozemkov alebo stavebná uzávera, a s vlastníkmi stavieb verejného dopravného a technického vybavenia riešeného územia. 

Kompetencia miestnych poslancov
„Keďže schvaľujúcim orgánom územného plánu zóny je miestne zastupiteľstvo, tak aj každú zmenu musí schvaľovať miestne zastupiteľstvo. 
Teoreticky, keď sa v Dúbravke dohodne trojpätinová väčšina poslancov miestneho zastupiteľstva, tak môžu zmeniť územný plán zóny,“ dodal Gašparovič. 
Súčasne platný územný plán hlavného mesta môže byť menený len zmenami a doplnkami, ktorých podkladom sú prerokované urbanistické štúdie a schvaľuje ich trojpätinová väčšina poslancov a mestského zastupiteľstva hlavného mesta.
Súťaž
Mestská časť pripravuje aj architektonicko-urbanistickú súťaž na rekonštrukciu domu kultúry, ktorá by v širších súvislostiach  mala riešiť aj bezprostredne nadväzné územia kultúrneho domu, a to najmä plochu medzi Billou a Domom kultúry, ako aj  územie starej pošty a jej okolia.
Výstavba mení Dúbravku vo viacerých lokalitách, novým územím, kde sa má stavať, sú Krčace. Podrobnejšie o tomto zámere budeme informovať v niektorom z najbližších čísel Dúbravských novín.
(lum)
Priority: Čistota, autobus na Kramáre či semafory?
Obnoviť ihriská, športoviská, otvoriť materskú školu, rozšíriť Harmincovu ulicu alebo vyriešiť strašiacu budovu niekdajšej pošty. Aká je podľa vás priorita, potreba pre Dúbravku na tento rok? Čo vám chýba, čo je nutné riešiť? Opýtali sme sa v uliciach Dúbravky. Prieskum prebiehal aj na sociálnej sieti mestskej časti (fcb Mestská časť Bratislava-Dúbravka) a prostredníctvom e-mailu. Vyhodnotenie prinesieme v budúcom čísle Dúbravských novín.
Zdenka Mravcová
aktívna seniorka, 
Denné centrum 4
Čistota!
Sťažujú sa ľudia na dopravu, ja osobne vnímam, že by sa mohla zlepšiť čistota. Bývam na Homolovej a v okolí obchodu je viacero neprispôsobivých obyvateľov, ktorí si nakúpia v obchode, potom jedia a popíjajú vonku a neporiadok ostáva. Pohybuje sa tam podobne aj veľa robotníkov z okololitých stavieb.  No inak si myslím, že Dúbravka konečne začala žiť. Organizuje sa toľko akcií, že sa všetky ani navštíviť nedajú...

Zuzana Horváthová
riaditeľka ZUŠ E. Suchoňa
Medziľudské vzťahy!
Prioritou by mohli byť lás-
kavé stretnutia, ktoré i myslím, že pán starosta Martin Zaťovič začal organizovať. Chcela by som, aby pokračovali aj v tomto roku.  V roku 2016 Dúbravka ožila a v roku 2017 by mohla tiež žiť tou ľudskosťou, či sa opravia cesty, či sa opraví Dom kultúry Dúbravka, to nie je tak dôležité ako medziľudské vzťahy. Aby boli láskavé, dobrosrdečné a ľudia sa mali okolo seba radi.

Jana Ružovičová
ZUŠ E. Suchoňa
Školstvo, kultúra!
Aby sa pokračovalo v tom, čo sa začalo, aby sa robilo pre ľudí podobne ako v roku 2016. Za mňa je to najmä kultúra, keďže som z tej oblasti. Viem, že sú tu dopravné zápchy, no mňa sa to moc netýka, chodím buď pešo alebo mestskou hromadnou, no asi Harmincovu ulicu by bolo potrebné vyriešiť. Základ je, myslím si, školstvo a kultúra.
Beata Michniakova
aktívna Dúbravčanka
Nastavenie semaforov pri kostole, životné prostredie!
Chcela by som, aby sa zmenilo nastavenie semaforov pri Kostole Ducha Svätého. Je problém pri kultúrnom dome bezpečne prejsť. Druhé by som dala životné prostredie. Zlepšiť by sa mohla edukácia ohľadom separovania a zberné nádoby.

Ľubica Beláková
aktívna Dúbravčanka, dobrovoľníčka 
Strecha na komunitnom centre!
Veľkým prínosom by bola oprava strechy v komunitnom Centre rodiny na Bazovského. Nakoľko to stav budovy potrebuje a myslím, že toto centrum je výnimočné, spája ľudí rôzneho veku, vzdelania, komunity, ponúka priestor, možnosti.

Jozefína Červeňová
aktívna Dúbravčanka
Prepojenie a zapojenie sa ľudí! 
Želala by som si  prepojenie  generácií a ľudí v Dúbravke,  a tiež aby sa viac ľudí zaktivizovalo, priložilo ruku k  dielu.

Ján Molnár
predseda Jednoty dôchodcov Slovenska v Dúbravke
Autobus na Kramáre!
Členovia jednoty dôchodcov sa na mňa obracajú ohľadom verejnej hromadnej dopravy. Chýba im priame spojenie na Kramáre, doprava, ktorá fungovala, a ľudia ju využívali, zrazu prestala. To je to hlavné, inak je život v Dúbravke veľmi dobrý.

Dana Pálová
dôchodkyňa
Som celkom spokojná!
Myslím si, že tento nový starosta dáva viac Dúbravke ako starý a páči sa mi, že dbá aj na seniorov. Ja som celkom spokojná a verím, že to tak  zostane aj v budúcnosti.

Sergij Žukov
majiteľ prevádzky Naša Pekáreň v OC Saratov
Príroda a prechádzky!
Želal by som si, aby ľudia viac chodili von, do prírody, na prechádzky. Tak som sa aj s Dúbravkou zoznámil a zaľúbil som sa do nej. Keď som čakal hodiny na masáž, prešiel som sa a zistil, že je tu dedinka. Našiel som tabuľu a začal som čítať a spoznal som históriu. 

Viera Uríková
dôchodkyňa
Poriadok!
Nezamýšľala som sa nad tým, mne stačí to, čo je. Nič mi nechýba, možno väčší poriadok pri kontajneroch, na uliciach či v parkoch. Ale k tomu musia prispieť všetci Dúbravčania a musíme to vštepovať aj mladým. 

Anna Ďurišková
mamička na materskej
Svetlá a semafory!
Mne ako mame chýbajú nájazdy na chodníky pre kočíky, nie sú úplne všade, poprípade sem-tam svetlo nesvieti. Zišiel by sa semafor na križovatku Pri kríži, tam bývam a je nebezpečné tadiaľ chodiť. 
Lucia Marcinátová, Zuzana Morávková
Mestské investície v Dúbravke: Park Pri kríži, podchody či bazén
Poslanci mesta schválili koncom minulého roka rozpočet, sú v ňom zahrnuté viaceré dlhoročné dúbravské trápenia – podchod pri Saratove či Harmincova ulica.
Mestský park v lokalite Pri kríži, oprava zničenej plochy nad Žihadielkom pri Dome služieb, rekonštrukcia podchodov, no aj náhradné byty. To všetko sa dá nájsť v rozpočte hlavného mesta. Bratislavskí poslanci ho schválili záverom minulého roka.
Hlavné mesto bude v roku 2017 hospodáriť s rozpočtom vyše 343 miliónov eur, je to asi o 63 miliónov viac než v roku 2016, no asi o 20 miliónov menej než v roku 2015.
Viac peňazí chce dať Bratislava do infraštruktúry, verejnej dopravy, sociálnej oblasti, vzdelávania a voľného času.
Nazreli sme, ktoré položky sa týkajú Dúbravky, kam plánuje hlavné mesto v mestskej časti investovať, a čo sa podarilo mestským poslancom za Dúbravku presadiť do rozpočtu.

Podchody a bariéry
„K prioritám Otvoreného klubu patrilo niekoľko zmien v Dúbravke,“ približuje  mestský a miestny poslanec Juraj Káčer.  Do rozpočtu sa podarilo zaradiť napríklad obnovu zničenej plochy na ulici M.  Sch. Trnavského pri Dome služieb nad ihriskom Žihadielko. Opravovať by sa mal aj veľký bazén na kúpalisku Rosnička a pripravovať obnova strojovne na Zimnom štadióne na Harmincovej. 
„Ak by sa nám nepodarilo dostať do rozpočtu opravu bazéna na kúpalisku Rosnička, mohla by byť ohrozená jeho letná prevádzka,“ dodala mestská poslankyňa Zdenka Zaťovičová.
Súčasťou rozpočtu sú aj dlhoročné trápenia Dúbravčanov - rozšírenie Harmincovej ulice, kde momentálne v spolupráci s developerom, ktorý tu stavia bytový projekt Čerešne, prebieha výkup nevysporiadaných pozemkov či riešenie zničených podchodov v mestskej časti. 
Ide o kritizovaný podchod plný bariér pri OC Saratov, ktorý v minulosti nebol súčasťou modernizácie električkovej trate. Mesto počíta s projektovou dokumentáciou na rekonštrukciu a aj s bezbariérovým vstupom. 
Druhý podchod pri Dome služieb na zastávke Damborského sa tiež dočká obnovy. Rekonštrukcia je súčasťou modernizácie druhej etapy električkovej trate od Damborského po električkový tunel, čiže modernizácia Karlovesko-dúbravskej električkovej radiály.

Park aj parkovisko
Hlavné mesto počíta aj s výstavbou náhradných bytov pre ľudí z reštituovaných domov. V Dúbravke vybralo na výstavbu dve lokality – Pri kríži a Na vrátkach. Proti výstavbe na ulici Pri kríži, ktorá má ešte z roku 2014 vydané stavebné povolenie, sa postavili obyvatelia, poslanci aj vedenie mestskej časti. 
Mestskí poslanci Zdenka Zaťovičová, Juraj Káčer a starosta Martin Zaťovič vlani na mestskom zastupiteľstve predložili návrh na odloženie stavebných prác v súvislosti s výstavbou náhradných bytov na ulici Pri kríži. Výstavba má počkať do času, kým mesto nevyrieši situáciu s parkovaním, zeleňou a parkom. Mestskí poslanci predložený návrh schválili a primátor Ivo Nesrovnal uznesenie podpísal.
Podľa rozpočtu hlavné mesto plánuje investovať do vytvorenia nového parku  Pri kríži 200-tisíc eur, počíta tiež s novými parkovacími miestami a sumou 400-tisíc eur.
Hlavné mesto musí zabezpečiť náhradné nájomné bývanie pre 580 žiadateľov z reštituovaných bytov. Keďže to nestihlo do konca roku 2016, musí im preplácať rozdiel medzi regulovaným a trhovým nájomným.  Táto suma môže dosiahnuť až štyri milióny eur ročne. 
Lucia Marcinátová
Čo je v rozpočte mesta pre Dúbravku
• Peniaze na projektovú dokumentáciu zberného dvora – spolu Rača, DNV, Dúbravka -  450-tisíc eur
• Výstavba nového parku  Mestský park Dúbravka – Pri kríži vo výške 200 000 eur
• Nájomné byty v lokalite Pri kríži - vo výške 3 195 524 a náhradné byty Na vrátkach vo výške 150 000 eur – prípravná a projektová dokumentácia
• Modernizácia Karlovesko-dúbravskej električkovej radiály  - 45 320 000 eur
• Nové parkovacie miesta – lokalita Pri kríži – 400 000 tisíc eur
• Oprava plochy M.Schneidera Trnavského
• Rekonštrukcia veľkého bazéna na kúpalisku Rosnička – 150-tisíc
• projektová dokumentácia na rekonštrukciu strojovne zimného štadióna na Harmincovej ulici 30-tisíc eur
• projektová dokumentácia na rekonštrukciu podchodu Saratov a bezbariérový vstup - 200 000 eur
Ihrisko na Homolovej: Loptoša deťom navrhli dizajnéri
Ihrisko na Homolovej má nový originálny hrací prvok s menom Loptoš.

Mráz, vietor. Počas takýchto zimných dní sú ihriská prázdne či poloprázdne.  Na ihrisku Homolova bolo však napriek chladu plno a rušno. Občianske združenie Žime krajšie, ktoré pracuje a pomáha pri revitalizácii tohto ihriska, tu zorganizovalo akúsi zimnú slávnosť. Dôvodom bol nový originálny hrací prvok, ktorý pre deti navrhli dizajnéri. Dostal meno Loptoš.
Ako už názov napovedá nový hrací prvok súvisí s loptami, hádzaním, má podobu leva.
„Bol to projekt v rámci nášho školského predmetu tímové projektovanie,“ približuje Eva Hudáková, dizajnérka, ktorá na hracom prvku pracovala aj s vtedajším jej spolužiakom Jakubom Michalom. Dnes sú už obaja absolventi dizajnu na Slovenskej technickej univerzite, prijali pozvanie od občianskeho združenia, aby prišli pozrieť a hrou predstaviť nový prvok na ihrisku.
„Projekt nemal žiadnu tému, mal to byť prvok na ihrisko,“ hovorí Eva Hudáková. „Prišli sme sa sem teda pozrieť a pozerali, premýšľali, čo tu chýba. Prišli sme na to, že by sa sem hodil prvok na hádzanie, ktorý by slúžil menším deťom.“
Prvok mal niekoľko podôb, variantov, až nakoniec vznikol oranžový levík. „Máme navrhnutého aj sloníka i opicu, teraz prvý je testovací, či sa bude páčiť,“ dodáva Hudáková.
Uvítanie a skúšanie Loptoša sprevádzala slávnosť, na ktorej občianske združenie pripravilo hudbu, občerstvenie, varili detský punč aj varené vínko. Na ihrisku sa tak stretli nielen malí, ale aj dospelácki kamaráti – rodičia. 
Nech Loptoš slúži dlho všetkým loptošom...
Lucia Marcinátová
Mičkovicová, Valihora, Roth? Žiaci dúbravských škôl
Hudobník Martin Valihora, speváčka Dara Rolins, herec Robert Roth, Marián Labuda mladší, Henrieta Mičkovicová, kajakárka a olympijská reprezentantka Slovenska Martina Kohlová, spisovateľ Pavol Rankov či starosta Martin Zaťovič. Všetko absolventi dúbravských základných škôl. Ktorú vybrať pre vaše dieťa? Ktorá čo ponúka, na čo sa špecializuje a aké má priestory?
Mestská časť je zriaďovateľom štyroch základných škôl – Základná škola Beňovského, ZŠ Nejedlého, ZŠ Pri kríži a ZŠ Sokolíkova. Pre orientáciu rodičov a uľahčenie rozhodovania pred blížiacim sa zápisom detí do prvých ročníkov prinášame prehľad všetkých.  
Riaditeľkám škôl sme položili rovnaké otázky, pre vyváženosť venujeme každej škole rovnaký priestor.  Zápis detí bude 19. a 20. apríla, rodič môže zapísať dieťa na ktorúkoľvek základnú školu, školy však musia prioritne prijímať žiakov podľa školských obvodov, v Dúbravke sú štyri. Šťastné rozhodovanie. 	
1. Zaspomínajme – pripomeňte, prosím, stručne históriu školy. 
2. Predstavte vašu školu – kde sídli, koľko má žiakov, tried, učiteľov, koľko prvých ročníkov, aké priestory ponúka...
3. Aké je zameranie školy (napríklad športová, prírodovedné predmety...), aké cudzie jazyky a od ktorého ročníka sa vyučujú, aké iné špeciálne triedy a zamerania máte vo vašej škole?
4. Je vaša škola zapojená do projektov? Pochváľte sa niečím špeciálnym vo vašej škole a aj niektorým zo známych absolventov školy.
Beňovského: Najstaršia a jediná škola v parku
1.  Jediná škola v parku.  Najstaršia dúbravská základná škola, škola Beňovského. Svoju históriu začala písať pri výstavbe sídliska v roku 1971.   
„Dominantou školy bola od jej založenia rozšírená výučba anglického jazyka, ruského jazyka a neskôr nemeckého jazyka,“ opisuje riaditeľka školy Viera Karovičová. „Kvalitná výučba jazykov bola zabezpečená aj zahraničnými lektormi z Veľkej Británie, Austrálie, Kanady. Neskôr sme rozšírili zameranie aj na vyučovanie matematiky, prírodovedných predmetov a informatiky. Škola počas svojej existencie nadviazala viaceré družobné kontakty, napríklad so školami z miest: Kyjev, Moskva, Brno, Sevilla – Španielsko,  Bayonne – Francúzsko, Lichfield –Veľká Británia.“

2. Základná škola sídli v príjemnom prostredí parku Družba v blízkosti zimného štadióna. V súčasnosti má 413 žiakov, 19 tried, 25 učiteľov a 7 vychovávateliek. V prvom ročníku sú tri triedy.
„Materiálno-technické vybavenie školy je na výbornej úrovni,  triedy a odborné učebne sú vybavené interaktívnymi tabuľami s dataprojektorom a digitálnou technikou, triedy majú nový moderný nábytok a výškovonastaviteľné lavice a stoličky,“ predstavuje riaditeľka.
Škola má odborné učebne – tri multimediálne s interaktívnymi tabuľami alebo kreatívnou stenou, tri jazykové učebne s interaktívnymi tabuľami, fyzikálno-technickú, dve zrenovované telo-
cvične, gymnastickú miestnosť pre cvičenie na fit loptách, školskú knižnicu, zmodernizovanú žiacku kuchynku a herňu pre deti. 

3. „V súčasnosti sme zameraní na výučbu cudzích jazykov – anglický od 1. ročníka a od 5. ročníka má zvýšenú týždennú dotáciu, nemecký jazyk od 5. ročníka a výučbu matematiky, informatiky a prírodovedných predmetov. V inovovanom školskom vzdelávacom programe posilňujeme predmety – slovenský jazyk a literatúra, matematika, informatika, prírodovedné a humanitné predmety,“ približuje riaditeľka.
„Zavádzame nové metódy a formy vyučovania – implementujeme digitálne technológie do vyučovacieho procesu, využívame zážitkové učenie, projektové vyučovanie, výskumnú prácu v teréne a ďalšie moderné metódy. Venujeme sa aj environmentálnej, mediálnej, multikultúrnej výchove.“
V škole pôsobí školský špeciálny pedagóg, ktorý sa venuje nadaným žiakom s talentom a žiakom so špeciálnymi výchovno-vzdelávacími potrebami. 
4. Škola sa pravidelne zapája do európskych výskumných projektov a viacerých aktuálnych projektov. Napríklad: medzinárodný projekt Comenius, Moja prvá škola, Projekt English One, Infovek, Škola podporujúca zdravie,  Zvyšovanie kvality vzdelávania na ZŠ a SŠ s využitím elektronického testovania, Zriadenie učebne kontinuálneho vzdelávania, Projekt ESF – Premena tradičnej školy na modernú, Recyklohry, Ľahšie to ide ľahšie, Otvorená škola oblasť športu,  Modrá škola, Olománia, Play Energy, Detský čin roka, Správaj sa normálne, Revitalizácia a modernizácia školských knižníc, Otvorená škola, Enviroprojekt. 
K známym absolventom školy patria: herci – Robert Roth, Marián Labuda ml., Henrieta Mičkovicová, operná speváčka Dáša Livorová, novinár Juraj Selegi, spisovateľ Pavol Rankov, kajakárka a olympijská reprezentantka Slovenska Martina Kohlová, Medzinárodná výskumná organizácia USA – Igor Jurišica,  Medzinárodná organizácia práce ILO – Martina Lubyová, Úrad medzinárodnej organizácie pre migráciu v SR – Zuzana Vatráľová, predseda predstavenstva a generálny riaditeľ Všeobecnej zdravotnej poisťovne – Miroslav Kočan či starosta Dúbravky Martin Zaťovič.
Nejedlého: Kedysi ju mali rušiť, dnes sa rozširuje
1. Nebolo to tak dávno, rok 2011, keď bývalé vedenie Dúbravky chcelo zrušiť Základnú školu Nejedlého pre málo zapísaných prváčikov.
Teraz naopak pre veľký záujem miestny úrad vytváral počas leta nové triedy. Rušenie teda už nehrozí. O histórii, súčasnosti aj plánoch nám porozprávala riaditeľka školy Lena Kampmillerová.
Základná škola Nejedlého začala písať svoju históriu v septembri 1976, v časoch keď bola Dúbravka novým sídliskom s mladými rodinami. 
Sídli na Nejedlého ulici a je pomenovaná po českom muzikológovi, historikovi, prvom povojnovom ministrovi školstva a prvom predsedovi Československej akadémie vied. V posledných rokoch prešla škola  výraznými zmenami  a od roku 2013 má jej školský vzdelávací program  názov Tvorivá škola - úspešný žiak.

2. Základná škola Nejedlého je situovaná mimo hlavnej cesty s dobrou dostupnosťou. 
„V školskom roku 2012/2013 sme mali v škole len 227 žiakov. V súčasnosti máme 390 žiakov, čo svedčí o atraktívnom vzdelávacom programe,“ približuje riaditeľka školy Kampmillerová. „Otvorili  sme tri prvácke triedy. Škola má 17 tried a školský klub sedem oddelení.  K vybaveniu školy patria triedy s interaktívnymi tabuľami, dataprojektormi, počítačové učebne, školská kuchynka, knižnica s oddychovou zónou a okrúhlym stolom pre školský parlament, Nejedlíkov bumerang s kolotočom kníh, dve telocvične, posilňovňa, tri multifunkčné ihriská s umelým povrchom, mini dopravné ihrisko, altánok pre zážitkové vyučovanie, pitné fontány,  náučný chodník s meteostanicou, slnečnými hodinami, záhradnými prvkami a pocitovým chodníkom. Škola má kvalifikovaný tím pedagogických a nepedagogických pracovníkov, ktorých cieľom je vytváranie pozitívneho prostredia.“

3. Školský vzdelávací program sa nesie v duchu Tvorivá škola – úspešný žiak.
Zameraný je na preferovanie jazykovej prípravy – slovenský, anglický a nemecký jazyk, na vzdelávaciu oblasť Zdravie a pohyb, zdravý životný štýl v duchu hesla Ži zdravo a hravo, ktorého súčasťou sú vedomosti o racionálnom stravovaní a fyzickej kondícii a na environmentálnu výchovu. Anglický jazyk sa učí od prvého a nemecký od piateho ročníka. Škola, podobne ako ostatné dúbravské, ponúka inklúziu žiakom so špeciálnymi výchovno-vzdelávacími potrebami.
„Sme držiteľmi certifikátu Zelená škola. Okrem toho máme rozšírené vyučovanie matematiky, informatiky, geografie, biológie, dejepisu, prírodovedy a  samostatný predmet finančná gramotnosť. Podstatou nášho pedagogického princípu je vytvoriť u každého žiaka pocit úspechu z akéhokoľvek predmetu alebo činnosti. Učitelia sa snažia viesť žiakov k slobodnej, vlastnej iniciatíve a kooperatívnym zručnostiam. Podporujeme tvorivosť, samostatnosť respektíve spoluúčasť a zodpovednosť za svoje formovanie budúcnosti, celoživotných kompe-
tencií a potrieb. Treba zdôrazniť, že ani najmodernejšia koncepcia vzdelávacieho programu nebude fungovať bez kvalitnej personálnej podpory. 
Mám to šťastie spolupracovať s takým tímom, ktorý dokáže svojou odbornosťou a pedagogickým majstrovstvom dosiahnuť realizáciu programových cieľov školy,“ dodáva riaditeľka.

4. Žiaci, učitelia, rodičia a zriaďovateľ  našej školy sú úspešní v získavaní finančných prostriedkov z projektovej činnosti. Škola je zapojená do siedmich projektov, ktoré priamo súvisia so školským vzdelávacím programom a jednotlivými oblasťami vzdelávania. 
Sú to nasledovné projekty: Záhrada, ktorá učí – stavba altánku a vybudovanie školskej záhrady. Po nemecky v prírode – vytvorenie naučného chodníku v areáli školy. Environmentálni experti – rovesnícke vzdelávanie na tému zodpovednej spotreby, tvorba mikroprojektu ekospotrebiteľa, workshop so žiakmi, ekokozmetika. 
Projekty  z Ministerstva  školstva, vedy, výskumu a športu Slovenskej republiky Zdravie na tanieri 2016 a Enviroprojekt 2016. Ja a kvapka vody – vytvorenie  zdravého pitného režimu pre každého žiaka. Za tajomstvom kvapky – vybavenie meteostanice v areáli školy, organizácia fotografickej súťaže a „Celoškolská konferencia o vode“. Jedlá zmena o zodpovednej konzumácii potravín a kurz „Globálneho varenia“. Komu sa nelení, tomu sa zelení – starostlivosť o školskú záhradu s rodičovskou podporou. 
Niekoľkých úspešných žiakov vedenie školy nevybralo, riaditeľka hovorí, „že počas existencie školy prešlo bránami školy veľmi veľa žiakov, ktorí sú úspešní a sme na nich právom hrdí.“
Pri kríži: Zmenila meno i svoju povesť
1. Kedysi známa ako Krajňákova alebo Krajňáčka, dnes Základná škola Pri kríži. Úspešná škola, ktorá dokázala zmeniť povesť z minulosti.  Históriu, no najmä súčasnosť a ponuku školy, približuje riaditeľka Iveta Mikšíková. „Svoju bohatú históriu začala písať 1. septembra 1976 ako Základná deväťročná škola Krajňákova. Riaditeľkou bola pani Mária Holecová. Odvtedy ukončilo Základnú školu vyše 30-tisíc absolventov.  Dôležitým medzníkom v histórii školy bolo získanie právnej subjektivity v roku 1997 a zlúčenie ZŠ Pri kríži so ZŠ Pekníkova.“

2. Základná škola Pri kríži je škola so všetkými ročníkmi prvého a druhého stupňa, nachádza sa v pokojnom prostredí Dúbravky a je ľahko prístupná zo zastávky MHD.
V súčasnosti školu navštevuje 618 žiakov v 27 kmeňových triedach a pôsobí tu 44 pedagogických zamestnancov. 
Škola má tri učebne výpočtovej techniky s 91 počítačmi a notebookmi s prístupom na internet, jazykové laboratórium, školskú knižnicu, cvičnú kuchynku, dve telocvične, posilňovňu, odborné učebne na vyučovanie biológie, fyziky a chémie, výtvarnej výchovy s hrnčiarskym kruhom a keramickou pecou, ekoučebňu  so školskou záhradkou v exteriéri. Odborné učebne sú vybavené modernými učebnými pomôckami zo získaných projektových zdrojov. Každá trieda je vybavená počítačom a dataprojektorom s premietacím plátnom. Školský areál bol revitalizovaný spolu s futbalovým miniihriskom.
„Školu navštevujú aj žiaci so zdravotným znevýhodnením - s vývinovými poruchami učenia, poruchami aktivity a pozornosti, narušenou komunikačnou schopnosťou, pervazívnymi vývinovými poruchami i žiaci so všeobecným intelektovým nadaním. Títo žiaci majú upravené formy a metódy práce a vypracovaný individuálny vzdelávací program. Školu navštevujú aj deti cudzincov, ktorým škola zabezpečuje v adaptačnom procese jazykový kurz na osvojenie si slovenského jazyka,“ približuje riaditeľka. „Povinnú školskú dochádzku si tu plnia aj žiaci študujúci v zahraničí, ktorí pravidelne absolvujú komisionálne skúšky. Pedagogický zbor tvorí stabilizovaný kolektív kvalifikovaných pedagogických a odborných zamestnancov. Škola má vypracovaný ročný plán kontinuálneho vzdelávania pedagogických zamestnancov, ktorý je každoročne aktualizovaný podľa potrieb školy. Škola poskytuje žiakom a rodičom služby školskej psychologičky a špeciálnej pedagogičky.“
3. Základnou filozofiou školy je otvorenosť a vzájomná spolupráca učiteľov, žiakov a rodičov, ktorí sú si navzájom rovnocennými partnermi a spoločne tvoria trojuholník ako základnú bunku školy.  Školský vzdelávací program – Učíme sa tvorivo a pre život je posilnený o hodiny anglického a nemeckého jazyka. Anglický jazyk sa vyučuje od prvého ročníka, nemecký jazyk sa od ďalšieho školského roku začne od siedmeho ročníka. V súčasnosti je od šiesteho ročníka časová dotácia anglického jazyka 5 hodín týždenne a nemeckého jazyka 2 hodiny týždenne.
Cieľom vzdelávania na škole je podľa riaditeľky pripraviť žiakov na praktický život, vypestovať u nich zodpovednosť za vlastné učenie sa, dať im príležitosť objaviť a rozvinúť ich schopnosti.

4. „Vedenie školy sa od roku 2008 aktívne zapájalo do rôznych projektov, čím sa zlepšovalo materiálne vybavenie školy a získavali sa  mimorozpočtové prostriedky na modernizáciu výchovno-vzdelávacieho procesu,“ predstavuje riaditeľka Iveta Mikšíková.
Na škole sa realizovali dva významné projekty: Inovácie v školskom vzdelávacom programe a Inovatívne a reformné kroky na ceste do budúcnosti základnej školy. Zo získaných prostriedkov sa modernizovali odborné učebne, dopĺňali sa pomôcky, vypracovalo sa množstvo metodických príručiek, zlepšila sa informatizácia vzdelávania.
V spolupráci so Štátnym pedagogickým ústavom sa škola zapojila do projektu – Experimentálne overovanie učebných plánov s rozšíreným vyučovaním cudzích jazykov a vyučovanie s podporou IKT a Modernizácia vzdelávacieho procesu vo vyučovaní anglického jazyka. Spolupracuje tiež s Microsoft IT Academy v projekte Partneri vo vzdelávaní – podpora implementácie informačno-komunikačných technológií do výchovno-vzdelávacieho procesu. 
V oblasti medzinárodnej mobility realizovala škola medzinárodný projekt Socrates Comenius. Škola je tiež zapojená v projekte Infovek Slovensko, ktorého cieľom je využívanie informačno-komunikačných technológií vo výchovno-vzdelávacom procese. 
Ďalším projektom je projekt iniciovaný Svetovou zdravotníckou organizáciou – úradovňou pre Európu, Komisiou Európskych spoločenstiev a Radou  Európy s názvom – Škola podporujúca zdravie. Už názov napovedá, že projekt smeruje k dosiahnutiu zdravého spôsobu života pre všetkých, ktorí v škole pracujú alebo s ňou prichádzajú do styku.
„V rámci projektových výziev Ministerstva školstva, vedy, výskumu a športu Slovenskej republiky sme boli úspešní v týchto projektoch: Elektronizácia a revitalizácia školských knižníc,  Jazykové laboratórium, Otvorená škola 2009, Ekoučebňa v exteriéri školy,“ približuje riaditeľka. „V spolupráci so Združením rodičov školy sa zameriavame na získavanie mimorozpočtových zdrojov z rôznych nadačných fondov.“
Škola dlhodobo realizuje aj mnohé vlastné školské projekty.  Aktívnym partnerom je podľa riaditeľky aj Rodičovská rada, ktorá spoluvytvára Plán práce školy na bežný školský rok. 
Sú v ňom zahrnuté mnohé aktivity: Deň otvorených dverí, Vianočná burza, Projekcie o živote školy, Šarkaniáda, Tvorivé dielne, Strašidlá a strašidielka, Týždeň ovocia a zdravej výživy, Športový deň – turnaj o pohár riaditeľky školy a podobne.
Sokolíkova: Pôvodne sídlila na Húščavovej
1. Druhá najstaršia základná škola v mestskej časti, škola v minulosti známa výberovými triedami. Na históriu a najmä súčasnosť a ponuku sme sa opýtali riaditeľky Základnej školy Sokolíkova Daniely Ďurkovskej.  
„Škola na Sokolíkovej ulici v Bratislave bola založená 2. septembra 1974.  Podľa najnovšieho zistenia  z archívnych záznamov naša škola bola zriadená 1. septembra 1972  a sídlila  na Húščavovej ulici. Od svojho vzniku bola škola zameraná na kvalitu výchovno-vzdelávacieho procesu so snahou vybudovať školu s rozšíreným vyučovaním cudzích jazykov. V roku 1999 sa škola stala pilotnou školou projektu Infovek a zapojila sa do projektu Štátneho pedagogického ústavu   – Informatizácia základných škôl. 

2. Škola sídli na ulici pomenovanej podľa významného pedagóga a publicistu Andreja Sokolíka. V súčasnosti navštevuje školu 513 žiakov, ktorí sú rozdelení do 23 tried. Vzdeláva ich  40 špičkových pedagógov.
„ V tomto školskom roku sme otvorili v prvom ročníku tri triedy. V rámci výučby využívame špeciálne odborné učebne fyziky, chémie, biológie, žiacku dielňu, kuchynku a učebňu výtvarnej výchovy. V súčasnosti máme päť počítačových učební. Na hodinách pracujeme s interaktívnou tabuľou už na 1. stupni. Žiaci majú možnosť prehlbovať svoje čitateľské zručnosti v modernej žiackej knižnici s možnosťou zapožičania kníh zdarma,“ opisuje riaditeľka školy. 
„K vyučovaciemu procesu od otvorenia školy pristupujeme novátorsky, inovačne, čo kombinujeme s kvalitnými hodnotami tradičnej školy. 
Prioritne sa zameriavame na výučbu cudzích jazykov – anglický, nemecký, v prvom ročníku žiaci začínajú s anglickým jazykom,“ približuje riaditeľka školy. „Naši žiaci sa umiestňujú na popredných miestach v súťažiach, olympiádach, športových a jazykových aktivitách, ako i na Testovaní 9 – umiestňujeme sa vždy v prvej desiatke škôl Bratislavského samosprávneho kraja.  Novými pedagogickými metódami a bohatými pedagogickými skúsenosťami podnecujeme žiakov k tvorivému mysleniu, čítaniu s porozumením, aktívnemu prístupu k životu a schopnosti učiť sa.“

3. Škola ponúka netradičné športové aktivity, napríklad kinball, brennball či frisbee, rozvíja multikultúrnu výchovu  detí, zároveň sa podľa riaditeľky venuje aj rôznym aktivitám podporujúcim tradície a zvyky našich predkov. Zapája sa tiež do enviromentálnych aktivít –Modrá škola, Ekotopfilm, zber papiera, plastov a batérií. 

4. Základná škola má viacero známych a úspešných  absolventov, ktorí našli uplatnenie v rôznych oblastiach spoločenského života.  Hudobník Martin Valihora, speváčka Dara Rolins, herečky  Zuzana Šebová a Lucia Vráblicová, zakladateľ TA3 Martin Lengyel, kajakárka  Kristína Nevařilová, matematik pôsobiaci na Univerzite v San Diegu Andrej Zlatoš, advokát Tomáš Kamenec, poslankyňa národnej rady Katarína Cséfalvayová.          
(lum)
Školské obvody základných škôl

1. OBVOD – ZŠ PRI KRÍŽI 11
Brižitská, Cabanova, Čiernohorská, Fedákova, Gallayova, Homolova, Jadranská, Kajerka, Karola Adlera, Kristy Bendovej, Martina Granca, Novodvorská, Ožvoldíkova, Pekníkova, Pod záhradami, Popovova, Pri kríži, Repašského, Štepná, Tranovského, Žatevná

2. OBVOD – ZŠ NEJEDLÉHO 8
Agátová, Dražická, Dúbravčická, Drobného, Kpt. Rašu, Lysákova, Na vrátkach, Nejedlého, Pri hrubej lúke, Saratovská, Sekurisova, Trhová, Ušiakova

3. OBVOD – ZŠ SOKOLÍKOVA 2
Bezekova, Bujnákova, Galbavého, Jura Hronca, Chrobákova, Jána Valašťana Dolinského, K horánskej studni, Klimkovičova, Koprivnická, Kudlákova, Oskorušová, Pántikova, Plachého, Považanova, Sokolíkova, Strmé sady, Strmý bok, Švantnerova, Talichova, Tavarikova osada, Tulipánová, Vendelínska, Záhradkárska

4. OBVOD – ZŠ BEŇOVSKÉHO 
Bagarova, Batkova, Bazovského, Beňovského, Bilíkova, Bošániho, Bullova, Červeňákova, Damborského, Hanulova, Harmincova, Húščavova, Janka Alexyho, Landauova, Lipského, Ľuda Zúbka, M. Sch. Trnavského, Nemčíkova, Polianky, Pri štadióne, 
Violy Valachovej
Boj dobrý dobojovala...
Odišla aktívna, obľúbená, inovatívna učiteľka zástupkyňa Základnej školy Sokolíkova Viera Matisková.
Rieky plynú do mora, vtáci lietajú až pod oblakmi, dni sa krátia v objatí noci, slnce vychádza i zapadá, človek sa rodí i umiera. Ticho nastalo v triede, kde osirelo miesto pri tabuli, znehybnela krieda. Odišla navždy tá, ktorá rozdávala vedomosti a zažíhala svetielko, aby bolo vidieť na cestu.

RNDr. Vierka Matisková  (26.II.1959 – 3.1.2017) – učiteľka s aprobáciou matematika - fyzika - informatika, koordinátorka informatizácie, štatutárna zástupkyňa riaditeľky Základnej školy Sokolíkova.
Viac ako 32 rokov pôsobila v školstve. V Dúbravke najskôr na ZŠ Dolinského od roku 1984, kde  som ju poznala ako kolegyňu, ktorá vždy bola ochotná poradiť a pomôcť.
Listujem v kronike života, kde spomienky ešte nevybledli. Veď jej žiaci neveria, že jej už niet. Rozdávala svoje vedomosti plným priehrštím, vedela si získať ich srdcia a ukázať cestu ako ďalej do života. Bola ich dôverníčkou, radkyňou, kamarátkou, veď aj ona mala syna a žiaci boli jej druhými deťmi.

Digitalizácia, informatika
Po spojení ZŠ Dolinského so ZŠ Sokolíkovou bola úspešnou kmeňovou učiteľkou matematiky a fyziky a neskôr sa stáva priekopníčkou informatickej výchovy a zástupkyňou riaditeľky školy.
Neoceniteľný podiel má pri rozvoji digitalizácie v škole, o čom svedčí i jej prvý školský časopis. Jej pričinením bolo vybudovaných päť odborných učební informatickej výchovy a informatiky. Jej zásluhou v roku 1999 sa škola stala pilotnou školou projektu
INFOVEK Slovensko a zapojila sa do projektu experimentu MŠSR a Štátneho pedagogického ústavu „Informatizácia základných škôl“.
V roku 2001 škola získala Cenu za najaktívnejšiu školu od asociácie INFOVEK Slovensko.
Aktívna, neúnavná, tak ju poznali najmä pri realizácii projektov, ktoré veľakrát presahovali rámec školy. Mnohé mali prínos i z medzinárodného hľadiska. Napríklad Digitálne štúrovstvo na školách, FIT-funkčná IT gramotnosť pedagogických zamestnancov a ďalšie. Bola spoluautorkou mnohých medzinárodných projektov s tematikou modernizácie a inovácie činnosti základnej školy.

Ako dobré zrno...
Smrť škrtla jej plány. Vyčiarkla zo zoznamu živých jej meno a do našich sŕdc vryla hlboké rany. Nevyhnutný zákon pretrhol jej život. Lebo človek, aj keď už jeho srdce nebije, zostáva živý životom, ktorý daroval, je stelesnený v láske, ktorú rozsieval ako dobré zrno.
Človek sa rodí, aby povedal: Boj dobrý som dobojoval.
Áno, taká bola naša Vierka. Aj keď sa jej život skončil, začína spomienka.
Veď tí mnohí, ktorí sa s ňou prišli rozlúčiť na poslednej ceste - rodina, vedenie školy, vedenie mestskej časti, kolegyne žiaci, rodičia a všetci tí, ktorí ju mali radi spomínajú a skutky, ktoré po nej zostali, budú naďalej v našom živote ešte dlho pokračovať.
A prostá múdrosť pretrvá veky.
Láska k človeku je vzťah a sila, ktorá sa nekončí odchodom jedného z tých, čo sa na nej podieľajú, ale ostáva a pretrvá naďalej v tých, čo zostali.                   
Kveta Slyšková
Školáci zvládli test národa
Už tradičnou akciou na dúbravských školách je takzvaný Test národa a už tradične prebieha na Základnej škole Pri kríži. Inak to nebolo ani pri poslednom testovaní. Do súťažných lavíc zasadli vybraní najstarší žiaci z každej dúbravskej školy. Na úvod si hosťujúca Základní škola Pri kríži pripravila pre pozvaných pôsobivý program – umelecký zážitok, po privítaní hostí a vysvetlení pravidiel sa začalo súťažiť. 
Do poroty zasadla aj herečka a moderátorka Bibiana Ondrejková. 
Nakoniec sa víťazným družstvom stali žiaci Základnej školy Pri kríži, na druhom mieste sa umiestnili Základná škola Beňovského a Základná škola Sokolíkova, tretia skončila Základná škola Nejedlého. 
Text a foto: Lucia Marcinátová
Denné centrá pozývajú
Denné centrum 3 organizuje 
• Demänovská dolina,  6 dní – 5 nocí – rekreačno-rehabilitačný týždenný pobyt na Liptove (máj, 2017). Akcia prebieha úspešne už 6 rokov. Tento rok však namiesto Jánskej doliny to bude Demänovská dolina. Vzhľadom na veľký záujem je nutné evidenciu aj s 50 % zálohou vybaviť čo najskôr. Pobyt nie je viazaný na členstvo v klube. Cena za 6 dní – 5 nocí, plná penzia – 140 eur  + 6 procedúr zdarma.
• Novi Vinodolski, letný rekreačno-oddychový 10-dňový pobyt pri chorvátskom Jadrane –  za zvýhodnenú seniorskú cenu (do 300 eur), hotel,  bohatá polpenzia,  pri mori.
Denné centrum 4 – organizuje
• Fašiangové popoludnie pre členov Denného centra 4 – 23. februára 2017 o 15:00  v KC Fontána na Ožvoldíkovej 12.  
Členské príspevky sa budú vyberať na Výročnej členskej schôdzi 19. januára. V prípade neúčasti člena  bude možné príspevok uhradiť v Dennom centre 4 –  18.1.; 1.2.; 8.2.; 15.2.; 22.2.; 1.3. 2017 v čase od 15:30 h. do 16:30 h.
Denné cetrum 2 organizuje 
• Fašiangové popoludnie s programom- 5. február 16:00 - KC Fontána
Slová vďaky ako gratulácia
V posledných dňoch minulého roka sa dožila krásneho životného jubilea 80 rokov dlhoročná obyvateľka mestskej časti Dúbravka pani Kveta Slyšková. Som veľmi rada, že som bola poverená výborom Miestneho odboru Matice slovenskej v Dúbravke, aby som jej pri tejto príležitosti vzdala hold a za všetku jej matičnú prácu poďakovala.
Milá Kvetka, je tomu už dvanásť rokov, čo si prišla s myšlienkou obnoviť v našej mestskej časti činnosť Matice slovenskej. Pri tvojom nadšení a nasadení všetkých síl sa ti aj s pomocou spolupracovníkov (žiaľ, už polovica z nich nie je medzi nami) podarilo túto myšlienku dotiahnuť do úspešného konca a tak v decembri 2005 bola zvolaná ustanovujúca schôdza Matice slovenskej, na ktorej bola činnosť miestneho odboru schválená a Dúbravka bola začlenená medzi ostatné miestne odbory spadajúce pod Dom Matice slovenskej v Bratislave.
Najskôr si bola členkou výboru v pozícii kultúrnej referentky. Predsedníčkou Miestneho odboru Matice slovenskej v Dúbravke si sa stala v máji 2013. Práce z tvojich rúk je veľmi veľa, nebudem sa o všetkom zmieňovať, veď obyvatelia Dúbravky sa mohli o tejto činnosti dozvedieť na stránkach Dúbravských novín či prostredníctvom Dúbravskej televízie. Nedá mi však nespomenúť myšlienku na osadenie Dvojkríža v Jubilejnom roku príchodu solúnskych bratov sv. Cyrila a sv. Metoda na naše územie. Táto myšlienka bola dotiahnutá do úspešného konca a v júli 2013 mohli Dúbravčania po prvýkrát pred Dvojkrížom v tichom zamyslení postáť, či zopnúť ruky k úprimnej modlitbe. 
Milá naša predsedníčka, milá Kvetka, pri príležitosti  jubilea ti ďakujeme za tvoju prácu a do ďalších dní Ti želáme najmä pevné zdravie, šťastie, pohodu a veľa tvorivých nápadov, ktorými obohatíš Dúbravčanov.
Nech je Tvoja práca požehnaná!
Mária Sláviková
Na Nejedlého z odpadov neodpadli
Žiaci Základnej školy Nejedlého sa stali súčasťou predstavovania interaktívneho softvéru, ktorý pomáha správne triediť odpad.
Bez problémov zvládnuť otázky, z čoho sa vyrába plast, do ktorej zbernej nádoby patrí  škatuľa od mlieka, starý mobil nevyhodiť, ale vrátiť do predajne, staré lieky do lekárne. Sledovaním len tretiakov na Základnej škole Nejedlého počas ekovýchovy svitla nádej, že s našou krajinou a životným prostredím to ešte nemusí dopadnúť tak zle. Teda najmä vtedy, ak sa budú deti vo svojej dospelosti a v živote riadiť tým, čo vedia, alebo čo sa práve naučili...
Slovensku dnes totiž v rámci Európskej únie patria v súvislosti s recyklovaním a triedením odpadu posledné priečky.

Zelená škola
Základná škola Nejedlého patrí k Zeleným školám na Slovensku. Je teda, podobne ako v Dúbravke aj Materská škola Pri kríži, zapojená do vzdelávacieho ekoprogramu. Aj preto si spoločnosť  Natur-Pack, ktorej hlavným cieľom je zabezpečovať zber, zhodnocovanie a recykláciu pre všetky druhy odpadov z obalov, vybrala túto dúbravskú školu, aby verejnosti aj prostredníctvom reportáže na TA3 predstavila svoj nový vzdelávací softvér. 
Tretiaci na Nejedlého tak boli súčasťou natáčania, prežili špeciálnu hodinu nielen s mimoriadnym učiteľom, ktorý s deťmi názorne triedil odpad a obaly, ale aj skúšali interaktívny softvér s názvom NeODPADni z ODPADov!

Softvér je voľne dostupný
A žiaci naozaj neodpadli. Najskôr predviedli odborníkovi na odpady, čo všetko o separovaní a odpadoch už vedia, spolu s ním hľadali odpovede o triedení a začali skúšať softvér. 
„V roku 2012 ho vytvoril Natur-Pack v spolupráci s mimovládnou organizáciou Živica v rámci projektu,“ hovorí Marek Brinzík, riaditeľ pre vzťahy s verejnosťou spoločnosti Natur-Pack. „Určený je pre prácu s interaktívnymi tabuľami a PC.“
Cieľom výučbového softvéru je pútavou formou vysvetliť žiakom všetky dôležité súvislosti týkajúce sa odpadov, od predchádzania ich vzniku, až po ich triedenie a recykláciu. 
Softvér okrem environmentálnej a etickej výchovy využívajú aj pedagógovia na hodine geografie, dejepisu, informatiky a podobne. Prvé kolo školení pre bratislavských pedagógov prebehlo koncom roka 2015 a v ďalších bude Natur-Pack pokračovať začiatkom roku 2017. 
Softvér NeODPADni z ODPADov! je bezplatný a školy si ho môžu stiahnuť na stránkach organizácie Živica (http://www.zivica.sk/moderneoodpadoch/). Na Slovensku ho aktuálne vyskúšalo okolo päťsto škôl.
Lucia Marcinátová
Novinky v zákonoch ovplyvnia život v mestskej časti
Pred koncom roka 2016 prijala Národná rada Slovenskej republiky aj také zmeny, ktoré sa môžu uviesť do života až po rozhodnutí komunálnych poslancov.
Dúbravku nedávno navštívila poslankyňa NR SR Edita Pfundtner, ktorá v iniciovala zmeny v oboch zákonoch. Priblížila Dúbračanom, ako sa zákony dotknú obyvateľov. 
Poplatok za rozvoj
„Zavedenie miestneho poplatku za rozvoj sleduje cieľ, ako získať pre mestá a obce dodatočný zdroj príjmu na budovanie občianskej vybavenosti, miestnych komunikácií a technickej infraštruktúry. Okrem príjmovej, rozvojovej a regulačnej funkcie má poplatok aj funkciu protikorupčnú. Chceme dosiahnuť, aby mali stavebníci jasne určené pravidlá a po zaplatení poplatku už neboli vystavení iným, často nelogickým až nadmerným požiadavkám zo strany samosprávy,“ hovorí poslankyňa. 
Rekonštrukcie budov, vrátane zatepľovania, stavby športovísk a objektov slúžiacich na poľnohospodársku prvovýrobu budú podľa novej úpravy od poplatku oslobodené. 
Prišlo  k posilneniu postavenia mestských častí v Bratislave. Poplatok sa v zmysle zmeny v zákone použije na území, kde sa vybral. 
Obec, v Bratislave je to mestská časť, však všeobecne záväzným nariadením môže určiť, že výnos z poplatku alebo jeho percentuálna časť bude použitá aj na inom jej katastrálnom území. 
Správa poplatku, ako aj jeho výška a výber, budú plne v kompetencii mestskej časti. Podľa nového znenia sa mestská časť môže rozhodnúť, ktoré stavby zaťaží poplatkom, a ktoré nie.
Snaha obmedziť herne
Zmeny v zákone o hazardných hrách, ktoré platia od 1. januára 2017, zásadným spôsobom obmedzia tento druh podnikania. Novinkou je napríklad zákaz vstupu do herne osobám mladším ako 18 rokov, osobám poberajúcim dávky v hmotnej núdzi, patologickým hráčom a študentom so sociálnym štipendiom. 
„Zároveň sa zníži počet herní, nakoľko sa zvyšuje minimálny počet hracích zariadení pripadajúcich na jednu herňu zo súčasných 5 na 12. Verím, že tieto opatrenia budú mať pozitívny vplyv na kvalitu života Bratislavčanov v jednotlivých mestských častiach,” hovorí poslankyňa Edita Pfundtner. 
Obyvatelia sa aj naďalej budú môcť sťažovať na prípadné porušenie verejného poriadku formou petície. 
V Bratislave bude takáto petícia úspešná, ak ju podporí  15 percent oprávnených. Na základe úspešnej petície mestské zastupiteľstvo môže vydať všeobecne záväzné nariadenie, ktorým upraví podmienky prevádzkovania hazardných hier na svojom území.
(red)
Výskum srdca ako srdcová záležitosť
Elektrokardiologička MUDr. Ljuba Bachárová, DrSc., MBA,  sa narodila v Prahe 6. januára 1947 a od roku 1949 žije v Bratislave. Vyrastala v okolí Račianskeho mýta. Obaja rodičia boli  redaktori. Už ako dieťa ju zaujímali prírodné vedy a matematika, v čom ju rodičia od detstva podporovali. Počas štúdia na Lekárskej fakulte UK v Bratislave od druhého ročníka pracovala ako pomocná vedecká sila na Internej klinike u Profesora Redhammera a to jej okrem malého príjmu umožnilo vnikať do tajov vedy.  Po ukončení vysokoškolského štúdia nastúpila na Internú kliniku do Šale, neskôr do Slovenskej akadémie vied. Problémom odborného pracovného postupu bola emigrácia brata do Kanady. Napriek tomu  odborne rástla a na inzerát nastúpila do Ústavu lekárskej bioniky. V priebehu 70. rokov bol ústav vybavený na tie časy špičkovým sálovým počítačom, ktorý umožňoval simulovať matematické postupy pre informačné systémy nemocníc a postupne sa začlenila do tímu významného vedeckého pracovníka Doc. MUDr. Ivana Ruttkay-Nedeckého, ktorý sa špecializoval na elektrokardiogramy a vektorkardiogramy a na optimalizáciu softvéru na spracovanie EKG. 
Od tých čias sa výskum srdca prostredníctvom EKG stal jej srdcovou záležitosťou. Za nový prístup k elektrokardiologickej diagnostike súvisiaci s hodnotením elektrickej činnosti srdca jej bol udelený titul „Doktor vied“. Na Univerzite v Leedsi získala titul MBA, je redaktorkou amerického vedeckého časopisu a členkou viacerých redakčných rád zahraničných vedeckých časopisov. V uplynulom období bola prezidentkou Medzinárodnej spoločnosti pre elektrokardiológiu a neskôr jej sekretárom. V roku 2012 v kategórii Veda a výskum bola nominovaná na  Slovenku roka. Jej  zamestnávateľom je Medzinárodné laserové centrum v Bratislave a ako pedagóg pôsobí na Lekárskej fakulte UK a Slovenskej zdravotníckej univerzite.
Priblížte nám EKG...
Sledovanie srdcovej frekvencie za pomoci prístrojov má viac ako storočnú tradíciu a postupný vývoj techniky umožnil, že sa v kardiológii začali objavovať nové postupy sledovania elektrickej činnosti srdca a vznikali nové technológie, ktoré podporovali a umožňovali jeho vyhodnocovanie. Patrí medzi prvé z diagnostických metód, ktoré umožňujú stanoviť terapiu pri liečení chorôb srdca. Klinickú aplikáciu tejto metódy predstavil Holanďan Einthoven už v v roku 1902.

Ako sa pri tom postupuje?
Pokrok v medicíne napreduje a jeho súčasťou boli a sú aj moderné matematické metódy a s nimi súvisiaci vývoj nových prístrojov ako aj pravidiel, ktorými sa prehodnocujú súčasné vedomosti v medicíne. Pacienti sa  dnes bežne stretávajú u svojich lekárov pri podozrení ochorenia srdca,  sú vyšetrení na prístroji EKG, ktorý umožní diagnostikovať problém a začať ďalšie dôkladnejšie vyšetrenia, ktoré umožnia stanovenie precíznejšej diagnózy a postupov pri liečení. Tieto metódy majú neinvazívny charakter.

Aké sú ďalšie možnosti vyšetrenia?
Ide o metódu magnetickej rezonancie,  ktorá dokáže sledovať pohyb srdca v jeho jednotlivých tkanivách a ďalším je echo-kardiografia, ktorá na princípe ultrazvuku sleduje pohyb jednotlivých častí srdca a jeho štruktúru. Tak ako celý svet je v pohybe aj výskum v medicíne, sledovanie a vyhodnocovanie liečebných postupov pomocou počí-
tačového modelovania. Prehodnocujú sa staršie metódy, ktoré si musia nájsť odôvodnenie v praxi. Upgradujú sa, nanovo sa definuje ich poslanie a uplatnenie. Som vedúcou jednej takejto medzinárodnej pracovnej skupiny. Pracovné skupiny vypracovávajú podklady pre tzv. panely expertov, ktoré dávajú zrozumiteľné odporúčania lekárom podľa jednotlivých diagnóz. Súbežné výsledky výskumu sa následne objavujú v karentovaných odborných časopisoch a udávajú smer nielen výskumu ale i postupov, ktoré vedú k uzdravovaniu.

Patríte medzi expertov a zároveň ste výkonnou redaktorkou svetovo uznávaného vedeckého časopisu Journal of Electrocardiology, ktorý vychádza v USA. Objavujú sa v tomto časopise aj články zo Slovenska?
Bohužiaľ, iba sporadicky.

Viem, že vám nedávno bolo ponúknuté aj miesto šéfredaktorky tohto časopisu...
Áno, je to však nielen pocta, česť a uznanie mojej práce, ale predovšetkým by to bol veľký záväzok. Znamenalo by to ešte väčšie pracovné nasadenie, cestovanie a organizovanie činnosti redakcie. Vzhľadom na rozpracované medzinárodné aktivity, ako aj projekty na Slovensku i s ohľadom na môj vek, som túto ponuku s poďakovaním odmietla.

Čo je možné urobiť pre to, aby sa práce našich odborníkov ocitli v prestížnych časopisoch  a čo pre to osobne robíte?
Publikovanie vedeckých článkov a projektov podlieha istým zákonitostiam. Pred 11-timi rokmi som iniciovala organizovanie medzinárodných „Vedeckých letných škôl“ zameraných na tréning ako robiť biomedicínsky výskum, na ktorom sa podieľajú odborníci rôznych vedných odborov, napríklad lekári, biochemici, biomatematici, psychológovia, bioinžinieri, a podobne. Postupne formujeme  medzinárodnú komunitu  odborníkov a mentorov, ktorá organizuje takzvané Letné vedecké školy (pozn. iniciatíva je súčasťou siete mentorov a študentov Euro-DUCCS, ktorá prepája Duke University, Durham, USA s významnými univerzitami v Európe). Učíme tu nádejných adeptov vedy ako robiť výskum, ako organizovať svoju prácu a napísať vedeckú prácu, ktorú možno publikovať vo vedeckom časopise. Kto chce preraziť na poli vedy, musí sa naučiť formulovať veci tak, aby boli precizované a formulované v akademickej angličtine, pretože iba takto sa dostane do povedomia svetovej odbornej komunity.

Koľko adeptov vedy za tie roky absolvovalo vaše kurzy, kde sa konali? 
Počas 11 rokov sme vyškolili  viac ako 300 mladých vedcov z 33 krajín. Prvý kurz sa podľa nášho projektu Letné školy uskutočnil na Slovensku, následne v Turecku, kde je veľký záujem o rozvoj vedy. Doteraz sa kurzy uskutočnili v 12 krajinách – Brazília, Chorvátsko, Kazachstan, Kirgizsko, Macedónsko, Poľsko, Rakúsko, Rumunsko, Rusko, Slovensko, Španielsko, Turecko.

Ako to prebieha a ako dlho to trvá?
V priebehu štyroch dní  mladí doktorandi z rôznych krajín musia stratiť ostych, musia sa „rozčvirikať“ v angličtine a pripraviť si v skupinkách Protokoly – výskumné štúdie. Vypracujú vedecký projekt, zdôvodnia tému spracovania, k čomu chcú dospieť a ako projekt manažovať. Ďalej sa diskutuje, v akej forme  sa bude publikovať. Dodatočne sa časť prác konzultuje s príslušným lektorom cez Skype. Rada konštatujem, že títo mladí, múdri ľudia radi „dolujú“ vo vedomostiach a poznatkoch a vznikajú inšpiratívne projekty. 

A čo Slovensko?
Musím si povzdychnúť, pretože plánované stretnutie doktorandov na Slovensku, ktoré sme hodlali organizovať v spolupráci s Univerzitou Komenského začiatkom decembra bolo zrušené pre nedostatok záujmu. Toto stretnutie sme pripravovali jeden rok, žiaľ zbytočne. 

Čo by ste odporúčali, aby veda na Slovensku mala nádej dostať sa do sveta?
Je obecne známe, že na Slovensku vede ruže nekvitnú z viacerých dôvodov. Jedným z nich je objem financií, ktoré sa do nej vkladajú, chýbajú objektívne kritériá hodnotenia kvality, treba zmeniť systém vzdelávania na univerzitách. Profesori  by mali študentov inšpirovať a nielen prednášať základné veci, ktoré si gramotný študent v dnešnej dobe dokáže zaobstarať a prečítať. Zlepšiť by sa mal aj prenos poznania z toho najlepšieho v danej oblasti a sprostredkovávať študentom túto pridanú hodnotu. Pedagogická akademická špička musí byť  avantgardou vedomostí a poznania. Musí byť motivovaná, aby vedela motivovať.

Čím to asi je?
Domnievam sa, že sa málo investuje do ľudí, ale veľa sa od nich očakáva. Je zrejme jednoduchšie investovať do „betónu“, t. j. do veľkých investícií, ako do ľudských zdrojov – čo by bola investícia  do vzdelanosti. Vraví sa, že iba zapálení vedia zapaľovať. A v prostredí školstva a vedy ide o proces, ktorý ihneď neprináša „zlaté vajíčka“. Treba pri tom nastaviť kritériá a obrniť sa trpezlivosťou. Nuž, a na univerzitách treba vytvoriť prajnú atmosféru, aby bola radosť z poznávania a jej podmienkou je kultúra ducha.

Cestujete po svete a iste si všímate kultúru krajín. Čo by ste zlepšili v našej mestskej časti a čo sa vám páči?
Vnímam, že veci sú vo vývoji, že sa opravujú cesty, že sa pravidelne kosí, zberá odpad, pribudli smetné koše popri cestách.  Veľmi by som si priala, aby miestna knižnica mohla mať viac titulov, hádam aj väčšiu „reklamu“, aby ju ľudia viac navštevovali, čítali, viac sa vzdelávali. Rada si prečítam aj Dúbravské noviny, ktoré majú veľmi dobrú informatívnu úroveň. Páčia sa mi medziľudské vzťahy v našom dome i na malom zeleninovom trhu pri Saratove, kde sa spoznávame nielen s obyvateľmi sídliska, ale aj s trhovníkmi, ktorí prinášajú nielen tovar z južných okresov, ale aj žičlivú atmosféru medzi ľudí.
Rudolf Mader Kutsky
Nemci na ústupe chceli vyhodiť do vzduchu školu
Po vypuknutí vojny 1. septembra 1939 znova vzrástla nezamestnanosť, takže aj dúbravskí obyvatelia museli za prácou mimo obec. Napätie v obci rástlo, keď bratislavskí robotníci začali organizovať sabotážne akcie, a keď sa na nich zúčastnili aj niektorí dúbravskí robotníci.
Prechod frontu a oslobodenie
Viacerí Dúbravčania narukovali v rámci čiastočnej mobilizácie a do základnej vojenskej služby. Bojovali na rôznych miestach, niektorí sa dostali až na ruský front. Antona Ružoviča zajali ruskí vojaci, v Rusku sa prihlásil do 1. Československej brigády, ktorej velil Ľ. Svoboda a s ňou sa vrátil domov. Vlado Kohúcik bol partizánom a so zbraňou prišiel až domov do Dúbravky. Pamätníčka K. Jakubčíková v knižke Mamkina Dúbravka spomína, že Slovenského národného povstania sa zúčastnilo asi desať Dúbravčanov a ďalších 10-15 pracovalo v odboji.

Ukrývali sa v krytoch a pivniciach
Chlapci od 16 rokov museli povinne kopať nemecké zákopy. „V tej dobe bolo zakázané nočné vychádzanie (od 22.00 do 6.00). Na vstupných cestách do Dúbravky hliadkovali nemeckí vojaci. Tí, ako aj príslušníci nemeckej organizácie Hitlerjugend, boli ubytovaní v škole na Žatevnej. Dôstojníci bývali v súkromných domoch u Dúbravčanov. 
Pred príchodom frontu sa mnohí Dúbravčania ukrývali aj s dobytkom v lesoch, kde si vybudovali kryty – hlavne v Brestúvkach, Hloží, Bukovine, na Ferenčej Drage a vo výmoľoch na Glavici. Iní sa ukrývali v domácich pivniciach, aby sa mohli starať o hydinu a ošípané. 

Rodák Gustáv Husák
S dejinami Dúbravky sa nerozlučne spája aj meno jej kontroverzného, no napriek tomu významného rodáka dr. Gustáva Husáka. Jeho politická činnosť vyvrcholila v rokoch národnooslobodzovacieho boja, keď stál medzi organizátormi protifašistického odboja na čele ilegálneho hnutia KSS a významnú úlohu zohral v Slovenskom národnom povstaní. 
Po tvrdom desaťročnom žalári v päťdesiatych rokoch, spojenom s krutou samotkou a mučením, sa po prepustení zapojil do obrodného prúdu a stál za Dubčekom. Keď však prišiel august 1968, zmenil názor. V službách sovietskeho vodcu Brežneva vytvoril režim plný lží a pretvárky, ktorému sa hovorilo „husákovo ticho“. Husákova cesta k moci viedla cez generálneho tajomníka Komunistickej strany Sovietskeho zväzu Leonida Brežneva. Na dvadsať rokov uchopil kormidlo a doviedol štát do ešte hlbšej krízy ako jeho toľko kritizovaný predchodca Novotný. Husák naštartoval monštruóznu akciu – Poučenie z krízového vývoja v strane a spoločnosti – ktorej výsledkom bolo vylúčenie vyše tristotisíc “dubčekovcov” z komunistickej strany. Pre väčšinu z nich to znamenalo aj morálne poníženie, či rovno prepustenie zo zamestnania. Tvrdé potlačenie Dubčekových reforiem malo za následok početnú emigráciu: v priebehu niekoľkých mesiacov odišlo z krajiny vyše 100-tisíc ľudí.

Chceli vyhodiť do vzduchu školu
S blížiacim sa frontom chceli Nemci vyhodiť do vzduchu budovu školy a kultúrneho domu (dnes hasičská zbrojnica) na Žatevnej, no vďaka zásahu miestnych občanov Ferdinanda Schneidera (pôvodom Rakúšan) a Martina Bardúna k tomu neprišlo.
Pri prechode frontu zahynul obecný pastier Ján Husák. Poškodené boli domy Marky Dolinovej, Michala Vilíma, Anny Juračičovej, Štefana Štefku, Jána Sedláka, kríž pri dome Teofila Lučaniča, kostol a obecný dom (pastierňa). Do roka bolo všetko opravené. 

Dúbravka pripojená k Bratislave
Deň po oslobodení Bratislavy 5. apríla 1945 Dúbravku oslobodila Sovietska armáda. Pri bojoch padlo 18 ruských vojakov, ktorí boli v Dúbravke pochovaní a o rok na to, v marci 1946 exhumovaní a pochovaní na Slavíne. Počas vojny spravoval obec komisár Peter Lučanič s päťčlenným poradným zborom, no hneď po oslobodení správu obce prevzal Revolučný národný výbor, ktorý pôsobil do 11. mája 1945, keď bol zvolený prvý miestny národný výbor v obci. Mal osemnásť členov, jeho predsedom bol Martin Granec (predtým starosta), podpredsedom Viktor Sedlák.
V apríli 1946 bola obec pripojená k Bratislave. Bola zriadená autobusová doprava (dovtedy chodili občania na lamačskú stanicu pešo a odtiaľ vlakom). 
Rukopisná Pamätná kniha Dúbravky uvádza, že v roku 1946 bola vedľa budovy kina Pokrok (neskôr Odboj) na mieste bývalého obecného domu, ktorý počas vojny dostal zásah bombou, postavená garáž pre autobusy ČSAD. Po zavedení mestskej hromadnej dopravy v roku 1948 sa garáž zmenila na požiarnu zbrojnicu. V publikácii 100 rokov hromadnej mestskej dopravy v Bratislave sa však dočítame, že prvá autobusová linka do Dúbravky a Lamača bola zavedená až v júli roku 1952.
Ľubo Navrátil
Ako sa maďarskému hájnikovi Antalovi kone splašili
Z Pamätnej knihy Dúbravky (VII.)
Pokračujeme v doslovnom prepise Pamätnej knihy kapitolkami o starých knihách, listinách, dejinách fary a starých stromoch, tak ako ich opísal učiteľ Zelinka v roku 1935.
Staré knihy: Do rúk sa mi dostala stará horvátska kniha pôvodne v koženej väzbe. Dosky a titul. listy na nej chýbajú, takže sa nedá zistiť ani rok vydania. Majiteľkou je Katarína Vilémová č. d. 101. Tá si z nej dosial spievava. 
Staré listiny: Zo starých listín treba uviesť: Ustanovovací list za světského místního školného dozorcu - pánu Jánovi Lucsanitsovi z 20. marca 1856 v Prešporku vydaný. (Listinu sme odovzdali do dokončenie vety vynechané). Jedinú listinu z doby patrenia Dúbravky ako filiálky Devína: Canonica Visitácia z r. 1782 (najstaršia listina na farskom úrade).
Dejiny far. úradu: Okolo r. 1772 zomrel v Devíne farár. Po jeho smrti začali Dúbravčania vysielať deputácie k p. biskupovi a žiadali o vlastného farára. 
O tom, jak farnosť vznikla, som už písal. Tu zapíšem miestnych duchovných správcov:
Ignác Navrátil                   1807 - 1825 
Rudolf Hana	         1825 - 1829
Jozef Hulyák	         1829 - 1831
Jozef Verner	         1832 - 1839
Anton Schorman	         1839 - 1847
Ján Palkovits	         1847 - 1858
Mikoláš Chmelík	         1858 - 1861
Jozef Chmela	         1861 - 1863
Jozef Rusznyák	         1863 - 1870
Ján Talda	                          1870 - 1904 
1904 - 1905 administroval lamačský farár Ján Hilbert. Od 7. XII. 1905 je miestnym duch. správcom A. Moyš až dodnes (bol farárom do r. 1947– pozn. Ľ. N.).
R. 1812 viedol notárske veci Šimon Dossek. Jeho povinnosťou bolo tiež 3x denne zvoniť.
Staré stromy s reminiscenciou: “Na kráľovej hore” je na starom dube obraz P. Márie (pôvodný dub je srezaný). Miesto toto volajú tiež: “Pri Antalovi” a povesť vypráva nasledovné: 
Istý hájnik maďarskej národnosti, Antal, išiel pre seno. Kone sa mu splašili, voz prevrhol a hájnik zaplatil nehodu životom. Pochovaný je v Karlovej Vsi, zkadiaľ pochádzal. Na mieste tom stoja dva mohutné duby. Zbožná ruka zavesila tam obraz P. Márie. 
V “Greftoch” na orechu je tiež obraz na pamiatku, že tam bol fúrou dreva zavalený istý Martin (dodatočne dopísané Matrka).
Miesto “Zbojnícka lučica” má svoje meno od toho, že tam bola zavraždená istá Agneša Sandtnerová (mala so sebou psa a išla tam sbierať ovocie). 
Prepísal: Ľubo Navrátil

Po kom sú pomenované naše ulice
Dôstojníci, učastníci protifašistického odboja
Ľudovít Štefan Drobný 
(pôv. Menom Géci, 16. 10. 1907 Kálna nad Hronom – 12. 8. 1966)
Účastník protifašistického odboja, dôstojník. Jeho prvá manželka Mária (1913 - 1945) bola zavraždená nacistami a In memoriam vyznamenaná ČS. vojenským krížom. Pôvodom robotník, po skončení základnej vojenskej služby ďalej slúžiaci poddôstojník – delostrelec. V roku 1938 dôstojník, 1954 preradený do zálohy. Skúsenosti získané v slovenskej armáde najmä počas pôsobenia na východnom fronte v rokoch 1942 – 43 upevnili jeho odhodlanie postaviť sa fašizmu na odpor. Udržiaval styk s odbojom v armáde i mimo nej. Od júla 1944 bol veliteľom zbrojného skladu a posádky v Bošanoch, pomáhal vyzbrojovať partizánske skupiny na hornej Nitre. Po vypuknutí SNP so svojím oddielom obsadil kasárne v Topoľčanoch, prispel k zapojeniu sa tamojšej posádky do SNP a postavil sa v boji proti okupačným jednotkám v priestore Zbehy - Topoľčany. Od 15. 9. 1944 je veliteľom zbrojného parku 4. taktickej skupiny I. čsl. armády na Slovensku. Po ústupe SNP do hôr je naďalej vo veliteľských funkciách v Nitrianskej partizánskej brigáde, s ktorou sa v noci z 13. na 14. 2. 1945 v priestore Tekovská Breznica - Orovnica prebojoval cez rozvodnený Hron k vojskám Červenej armády. Po oslobodení pôsobil naďalej vo veliteľských funkciách v Československej ľudovej armáde. Roku 1945 bol vyznamenený Radom SNP I. triedy, Československým vojnovým krížom 1939 a medailou Za chrabrosť pred nepriateľom.

Ján Fedák
(11. 7. 1912 Cejkov, okr. Trebišov – 30. 9. 1944 Dolná Lehota, okr. Banská Bystrica)
Dôstojník, účastník protifašistického odboja. Do roku 1932 študoval na reálnom gymnáziu v Michalovciach, neskôr na škole záložných dôstojníkov v Levoči. Krátko pracoval ako učiteľ v Cejkove a od roku 1939 pôsobil ako dôstojník z povolania na rozličných miestach. V roku 1944 štábny kapitán, veliteľ náhradného práporu 5. pešieho pluku a posádkový veliteľ v Levoči. Vojenské ústredie SNR ho poverilo prípravou povstania v levočskej posádke. Pod jeho vedením sa posádka pridala k povstaniu. Od 1. 9. 1944 veliteľ 5. pešieho pluku I. čšl. armády na Slovensku, ktorý držal nepriateľský nápor v priestore Poprad - Kvetnica - Dobšiná. Po reorganizovaní povstaleckej armády a zriadení taktických skupín (v septembri - októbri 1944) veliteľ práporu Astra v 2. taktickej skupine, súčasne veliteľ v Dobšinej, potom pracovník štábu 3. taktickej skupiny. Ako veliteľ jednej z jej rôt prevelený posilniť 2. taktickú skupinu v bojoch o Červenú skalu 20. - 21. 10. 1944. Po čiastočnom ústupe SNP do hôr príslušník 2. čs. partizánskej brigády. Padol v boji s nacistickými okupantmi. In memoriam bol vyznamenaný Radom SNP a Čs. vojnovým krížom. 
Kveta Slyšková
Centrum, ktoré spája  komunity, píše a žije príbehy
Prvé tohtoročné neformálne stretnutie so starostom pod názvom Na slovíčko naplnilo Centrum rodiny. Ľudia prešli priestory, spoznali činnosť, no aj trápenie komunitného centra na Bazovského.
S priateľom a mamou večer oslavovali, rozprávali sa, popíjali.  Vína bolo dosť, spánku menej, jedlo po zobudení žiadne.  Ráno sadla do auta a na ceste do práce ju zastavili policajti, nafúkala jedno promile.
Zamestnaná mladá žena prišla o vodičák, na istý čas aj o sny a doterajší život. Svoju chybu mala možnosť odpracovať. Od leta tak patrí k Centru rodiny na Bazovského, kde funguje takzvaný Trest povinnej práce.
Bral drogy, spal na ulici, sem-tam niečo ukradol.  Dnes vkusne oblečený mladík s nemalou charizmou.  „Prácou  v centre splácam dlh spoločnosti. Chcem pomáhať tým, ktorí pomáhajú,“ hovoril úprimne, od srdca.
Také príbehy píše komunitné Centrum rodiny na Bazovského. Za dva roky fungovania centra je ich veľa a „žijú sa“ ďalšie.

Priestory živé i chátrajúce
Vypočuť si ich, zoznámiť sa, prezrieť si priestory, podebatovať, no aj pomôcť. Taký bol cieľ prvého tohtoročného neformálneho stretnutia starostu Dúbravky Martina Zaťoviča s obyvateľmi pod názvom Na slovíčko.  
Herňa pre deti, kuchynka, knižnička, kancelárie, spoločenská miestnosť, začína sa prehliadkou dolných priestorov Centra rodiny. Zhora počuť brnkanie na gitaru, tóny, basy. Na prvom poschodí cvičia chalani, mladí Dúbravčania, ktorí do Centra rodiny chodia do Nízkoprahového klubu Enter. Na chvíľu sa k „jamovaniu“ pridáva aj starosta Martin Zaťovič, zabrnká rockové tóny. 
Ostatní pokračujú v prehliadke priestorov. Vo vedľajšej miestnosti sa tvorí. Dielne pre postihnutých, autistov, voľnočasové aktivity tu ponúka Občianske združenie Čmelík. Susedná miestnosť je zas priestorom pre ping-pong či iné hry. 
Po využívaných postupuje prehliadka chodbou do tmavých,  dnes opustených priestorov. Mení sa aj vzduch, cítiť vlhkosť, na stenách pleseň, mapy. Nedávno ešte fungujúca výdajňa šatstva pre sociálne slabších obyvateľov doplatila na zimné prázdniny bez kúrenia. Výdajňa sa presťahovala do ešte iných vhodných priestorov v budove, plesne a mapy však ostali. Čakajú na riešenie, podobne ako stav a strecha celej budovy.

Debata spojila vedenie, sociálne slabších aj farárov
Práve strecha bola hlavnou témou debaty, ktorú v centre po prehliadke priestorov otvorila štatutárka neziskovej organizácie Centrum rodiny Alžbeta Šporerová. Spomínala na začiatky centra, keď v budove prebiehali len dve aktivity Anjelik pre deti predškolského veku a Svetlieko pre mamičky s malými deťmi, neskôr pribúdali ďalšie a ďalšie. Podarilo sa tu otvoriť Nízkoprahový klub Enter pre mládež, sfunkčniť Klub anonymných alkoholikov, doplniť aktivity pre autistov, seniorov, pletenie košíkov, fotografovanie, tvorivé dielne pre všetkých. V priestoroch tiež funguje počas celého roka zberňa šatstva, topánok, hračiek a iných, pre niekoho možno nedostupných, no isto potrebných vecí a počas leta Dúbravský ateliér s umelecko-remeselným táborom ÚLET.
O debatu s vedením mestskej časti i spoznanie centra bol záujem. Budova sa naplnila. Jednotlivé organizácie, združenia, nadšenci a dobrovoľníci, vďaka ktorým fungujú aktivity v centre predstavili svoju činnosť. 
Medzi poslucháčmi a debatujúcimi tak bolo vidno nielen starostu, ale niekoľkých miestnych poslancov, mestskú poslankyňu Zdenku Zaťovičovú, katolíckeho farára z Dúbravky Miroslava Bederku, evanjelického farára Jána Hroboňa, probačno-mediačnú pracovníčku, ktorá v centre spolupracuje pri treste povinnej práce, šachistov, divadelníkov z bábkové divadla Už.
„Za dva roky sa podarilo toho veľa,  vidíme, čo všetko tu funguje, no mám ešte jeden sen, ktorý sa zatiaľ nepodarilo naplniť,“ prezradila Zdenka Zaťovičová. Rada by videla v centre prepojenie generácií, aby za mladými prišli aj dúbravskí seniori z denných centier a podučili ich, niečo z tradícií, niečo z ručných prác, skúseností. Zasadiť bylinky, háčkovať či len tráviť spolu čas a dozvedieť sa niečo o histórii naprí-
klad aj našej Dúbravky. Obohatenie na oboch stranách...

Búranie zábran
„Najskôr sme mali zábrany,“  priznala na debate Anna, ktorá v centre organizuje klub pre malé deti. Mamičky mali obavy so stretávania sa s odsúdenými, čiže ľuďmi, ktorí si tu odrábali trest. Muži pomáhajú s údržbou budovy, maľovaním, opravami, záhradou, ženy napríklad upratovaním, prípravou občerstvenia, no aj vytváraním pozvánok, webovou stránkou, plagátmi a podobne.  Pri vzájomnom spoznaní sa podľa mamičiek zábrany postupne búrali. „Spoznali sme ich,“ dodali.
Odsúdení totiž nie sú ľudia  v pásikavom väzenskom oblečení, ani vyholení či s tetovaním kotvy na ruke. Sú to obyčajní ľudia, mnohí s neľahkým osudom, viacerí pochybili len mimoriadne, urobili hlúposť, niektorých trápi závislosť, strata práce či strechy nad hlavou.
Strecha je aj trápením Centra rodiny. Na stretnutí ju starosta Martin Zaťovič nazval hlavnou témou celého podvečera. Podstatné teraz je, ako zastrešiť tento problém.  “Chceme aj naďalej pomáhať Centru rodiny, budeme hľadať riešenia v spolupráci s poslancami,” dodal starosta.
O ďalšom vývoji budeme informovať.  	      
Lucia Marcinátová
Aktivity v Centre rodiny
pondelok - 16.00 – 18.00 – zberňa a výdajňa šatstva, topánok, hračiek a pod., 17.00  - 18.30 – Hudobno-tanečná pohybovka  - cvičenie pre najmenších (mamičky s deťmi od 2 – 6 rokov)
utorok – 9.30 – 11.30 – voľná herňa pre mamičky na materskej
utorok – 15.00 – 18.00 – nízkoprahový klub Enter pre deti a mládež
streda – 16.30 – 19.00 -  pletenie košíkov pre všetky generácie
štvrtok – 17.00 – 19.00 – klubové dni, Šachový klub Dúbravan, 16.00 – 17.00 – maľujeme pre zábavu a poučenie (pre deti od jedného roka)
piatok  - 10.30 – 11.30 – cvičenie pre aktívnych seniorov 50+, 14.00 - 16.00 rezbársky krúžok, 15.00 – 18.00 - nízkoprahový klub Enter pre deti a mládež 
sobota 11. február
15.00 – 18.00 fašiangové popoludnie spojené s karnevalom, tvorivými dielňami, tombolou a súťažami pre veľkých aj malých - pre celú rodinu.
Veľa ľudí chodí cvičiť, no nikdy nebudú silní...
Silový trojboj. Šport, ktorý má vo svete dlhú tradíciu. Napriek tomu, že máme na Slovensku viac než štyridsať klubov, doteraz nie je veľmi populárny. Aj v Dúbravke sa nachádza jeden z klubov, ŠK Pressburg Powerlifting, ktorého členovia každoročne dosahujú výborné výsledky a prekonávajú národné aj medzinárodné rekordy. Zakladateľom klubu je PETER KLIMO, nadšenec tohto športu, odmalička fascinovaný silou a silovými športmi. Rok po založení klubu v ňom bol úplne sám, teraz má klub meno a za sebou úspechy. Priblížime vám, kto sú tí „siláci z Dúbravky“.
Čo je silový trojboj?
Je to silový šport, súťaží sa v troch disciplínach – drep s činkou, tlak na lavičke a mŕtvy ťah. Súčet najvyšších zdvihnutých váh v jednotlivých disciplínach sa spočíta, to sa volá total, ten sa porovnáva s ďalšími súťažiacimi a silnejší vyhráva. 

Prečo práve silový trojboj? 
Vždy som bol fanúšikom silových športov. Keď sme boli „puberťáci“, v pätnástich, šestnástich sme začali cvičiť, posilňovňa, činky. Vtedy som si všimol, že je u mňa sila, potenciál, a tak som sa začal v tejto oblasti intenzívnejšie hľadať. Následne vznikla myšlienka založiť klub silového trojboju a venovať sa mu.
 
Kto vám pri založení klubu pomáhal? 
Myšlienka a jej následná realizácia vyšla z mojej hlavy, takisto som tlačil aj na založenie klubu, chcel som, aby sme začali trénovať, súťažiť a dostávať sa do povedomia. Klub sme založili s kamarátmi, ktorí sa v tej dobe tomuto športu venovali.

Aké boli začiatky?
Od založenia klubu v roku 2013 som bol v klube prvý rok úplne sám. Postupne začali pribúdať aj ďalší členovia a zlomilo sa to v roku 2015 po súťaži v Galante, kedy nás začalo pribúdať. Trvalo dlho, kým sme si vybudovali meno, predchádzali tomu mnohé súťaže, kde sme sa prezentovali v jednotných tričkách, oblečení, vystupovali pod jednou značkou. Teraz nás už ľudia poznajú, každý rok k nám do klubu pribudne niekto nový.

Ako na Slovensku tento šport funguje?
Sú tu tri federácie, ktoré fungujú ako otvorené federácie. My patríme do WPC Federácie, ale keďže sú to otvorené federácie, stačí nám byť registrovaní v jednej a môžeme chodiť aj na súťaže ďalších. 

Koľko súťaží ročne absolvujete? 
Ako som spomínal, tým, že sú tu tri federácie, do roka sa nazbiera aj osem, deväť súťaží. To sa ale z regeneračného hľadiska nedá utiahnuť, respektíve dalo by sa, ale bolo by to na margo zdravia, výkonu. Nedá sa dlhodobo ísť na vrchole síl. Osobne odporúčam dve súťaže ročne, jednu jarnú a jesennú. Za rok možno pekne natrénovať dva vrcholy, telo si oddýchne, zregeneruje sa a nehrozia tak zranenia. V tomto športe je potrebné dodržiavať sínusoidu, poznám pretekárov, ktorí išli dlhodobo naplno a už nesúťažia.

Od koľkých rokov sa trénuje, súťaží? 
Trénovať môžu aj malé deti, samozrejme nie zdvíhanie ťažkých činiek. Súťaží sa od 13 rokov, musí tam byť však udelená výnimka od federácie, predsa sú to ešte v podstate deti, musia ich na súťaž sprevádzať rodičia. Od tých pätnásť, šestnásť rokov je to súťaženie zdravšie. 

Ako sa trénuje? 
S rozumom! Aj keď to znie smiešne, je veľmi dôležitá vec aby v tomto športe človek používal rozum, aby tréningy mali hlavu a pätu. Potom aj výsledky sú viditeľné. Veľa ľudí chodí cvičiť, ale nikdy nebudú silní. Ak niekto chce mať naozaj formu, tak sa trénuje tri až štyrikrát do týždňa a tréningy musia mať systém. 

Trénujete spolu či osobitne? 
Spoločne aktívne trénujeme traja až štyria. Ostatní tým, že musia dochádzať, po osvojení techník trénujú sami v posilňovniach bližších k miestu ich bydliska. Ostávame však v kontakte. 

Váš klub zorganizoval minulý rok medzinárodnú súťaž v silovom trojboji v Dome kultúry Dúbravka, čo v sebe zahŕňa organizácia takejto súťaže? 
Bola to historicky prvá súťaž v Bratislave, na súťaži sa predstavilo viac než 200 pretekárov zo štyroch krajín. Organizácia bola veľmi náročná, zladiť vyše 200 súťažiacich, porotu, zabezpečiť miesto, bolo toho naozaj dosť. Nadrel som sa, ale stálo to zato. Z organizačného hľadiska súťaž dopadla na výbornú, ohlasy boli tiež veľmi pozitívne, čo bolo pre mňa tým najlepším ohodnotením. 

Ako vyzerá život zakladateľa klubu, aktívneho športovca? 
Môj život vyzerá úplne normálne, každý deň chodím do práce, trikrát do týždňa trénujem, ostatné dni sa venujem rodine. Na tomto športe sa nedajú zarobiť peniaze a ani z neho žiť, človeka to musí napĺňať...
Zuzana Morávková
Aby bol celý nový rok koncertom
Mestská časť Bratislava-Dúbravka, Rada seniorov v Dúbravke, v spolupráci so Základnou umeleckou školou Eugena Suchoňa a miestnou katolíckou a evanjelickou cirkvou zorganizovali v sviatočnom období decembra Vianočno-novoročný koncert.
Drobec, ktorý na chóre počas koncertu dirigoval, staršia pani, ktorá preciťovala Ave Mariu so zatvorenými očami, plný kostol spievajúci v prítmí chrámu Tichú noc. Nevšedné zážitky, nevšedného koncertu s nevšedným obsadením. 
Martin Babjak, Jozef Benci, Jana Nagy-Juhasz, manželia Ružovičovci, Lamačsko-dúbravský cirkevný spevácky zbor, Kunz band – pedagógovia ZUŠ Eugena Suchoňa či tradičná dúbravská Dúbravanka.
Vianočno-novoročný koncert pre všetkých Dúbravčanov mal vlani skúšobnú premiéru. Tento rok potvrdil, že repríza môže byť minimálne rovnako úspešná. Svedčil o tom nielen naplnený starý dúbravský kostol, ale aj poďakovania, podania rúk, stretnutia, výnimočná atmosféra...
„Ďalšie vystúpenie sme si pripravili my,“ začal svoju reč vtipom farár Bederka. Spolu s Jánom Hroboňom a starostom Martinom Zaťovičom sme sa síce nepredviedli ako traja tenori, ale ako tí, ktorí oslovili a oslovujú Dúbravčanov. 
Evanjelický zborový farár v Dúbravke Ján Hroboň hovoril o spojení cirkví, nezmyselných hádkach a pokoji, starosta želal Dúbavčanom, aby sa rok 2017 niesol  v takej príjemnej a pokojne atmosfére, ako vládla na Vianočno-novoročnom koncerte...
(lum)
Deti povzbudzovali Valibuka, predstavenie fantáziu
Čítať možno aj interaktívne. Počas januára si to  vyskúšali predškoláci z dúbravských materských škôl.
„Máš rád rozprávky, čítajú ti ich rodičia?” Pýtam sa jedného z predškolákov z Materskej školy Cabanova. Odpoveď ma priveľmi neprekvapila. „Veľmi rád počúvam rozprávky, dokonca každý deň. Púšťam si ich, a aj dnešnú, ktorú nám rozprávali ujovia, poznám.“
Dvaja ujovia, ako ich deti nazvali, v realite Andrej Pachinger a Pavol Michalka, tvoria divadelnú formáciu Už. Počas januára predviedli v Dome kultúry Dúbravka malým divákom rozprávkového Laktibradu, na takzvanom interaktívnom čítaní. Vyskúšali si ho predškoláci z Materskej školy Cabanova, Ožvoldikova a Cirkevnej materskej školy na Bilíkovej.
Ukážka z Dobšinského rozprávok Laktibrada deti tak zaujala, že sa vžívali do deja, pokrikovali na zlo, ktoré spôsobil záporný hrdina a Valibuka povzbudzovali, aby čím skôr princeznú vyslobodil z pazúrov draka.
Vhodná motivácia, ručne vyrobené kulisy, scény na zámku i v samotnom pekle doplnené hudobnými kreáciami, to všetko upútalo nielen deti, ale aj dospelých.
Ukázalo sa, že takáto forma čítania a podávania rozprávok je pre deti atraktívna, môže najmenších aj motivovať a priviesť k čítaniu. Rozvíjať sa dá napríklad aj v miestnej knižnici na Sekurisovej, ktorá má oddelenie aj  pre malých čitateľov.
Kveta Slyšková
Syr vyrobený doma v kuchyni? Nič nemožné
Počas januára sa v Dome kultúry Dúbravka prednášalo o mlieku. Podujatie zorganizovali mestská časť v spolupráci  s Mliečnym automatom, ktorý funguje na Homolovej ulici pri obchode. Poľnohospodárske družstvo Javorinka má v Bratislave tri mliečne automaty, v Dúbravke na Homolovej je jeden z nich. Zástupca družstva František Beladič prišiel  predstaviť Dúbravčanom výhody pravého farmárskeho mlieka a výrobkov z neho.
Koniec mliečnych automatov?
O prednášku o mlieku spojenú s praktickou ukážkou výroby domáceho syra a ochutnávkou výrobkov prejavilo záujem asi štyridsať Dúbravčanov všetkých vekových kategórií. František Beladič krátko priblížil situáciu prvovýrobcov a predstavil družstvo, ktoré sa zaoberá najmä chovom dojníc. 
Povedal, že hoci v mliečnych automatoch kúpia Slováci kvalitnejšie mlieko s vyšším obsahom tuku a vitamínov, našinci uprednostňujú skôr lacnejšie mlieko zo supermarketov. Mliečne automaty tak postupne zanikajú. Len v Bratislave za posledné roky zostali zo siedmich len štyri.

Syr podľa chuti
Počas debaty nechýbali otázky, František Beladič predstavil výhody neupravovaného farmárskeho mlieka a sortiment výrobkov, ktoré si človek môže jednoducho vyrobiť aj v domácich podmienkach. Názorne ukázal, ako možno z mlieka pomocou syridla vyrobiť syr, ktorý si upravíte podľa vlastnej chuti orechmi, cesnakom, cibuľkou, bylinkami či červenou repou a skonzumujete čerstvý alebo ho necháte zrieť hoci aj niekoľko mesiacov. 
Počas prednášky sme sa tiež dozvedeli, že z piatich litrov čerstvého mlieka možno vyrobiť až jeden kilogram veľmi kvalitného syra, ale veľmi cenná je aj syrovátka. Je nízkotučná a má vysokú nutričnú hodnotu, čo znamená, že vás zasýti, ale jej konzumáciou nepriberáte. Dojímavý bol aj príhovor 90-ročného pána – bývalého roľníka, ktorý spomínal na staré časy, keď sa mlieko vôbec tepelne neupravovalo a napriek tomu nikto nikdy neochorel.
Zopár rád pre konzumentov mlieka:
● Prečo dnešné konzumné mlieko nemá tuk (smotanu) vyzrážanú na povrchu? Lebo je homogenizované. 
● Prečo má niekto tráviace problémy po vypití sladkého mlieka, ale po vypití kyslého ich nemá? Príčinou môže byť intolerancia na mliečny cukor laktózu.
● Je rozdiel medzi zakysanými a za kvasenými mliekami? Áno, lebo pri výrobe zakysaného mlieka sa pridávajú baktérie a pri výrobe zakvaseného mlieka pôsobia kvasinky.
● Je bryndza vyrábaná iba z ovčieho mlieka? Nie, lebo rozlišujeme viac druhov bryndze.
Boris Topoľský, Ľubo Navrátil
Deti navrhovali dopravný prostriedok
Počas septembrového Európskeho týždňa mobility vyhlásili Oddelenie školstva, vzdelávania, športu miestneho úradu Dúbravka, kancelária starostu v spolupráci s Dúbravskými novinami výtvarnú súťaž s názvom Dúbravský dopravný prostriedok. 
Malí výtvarníci z materských škôl a prvého stupňa základných škôl odvtedy tvorili, maľovali, navrhovali, no aj konštruovali, ponúkali dopravné riešenia. 
Práce predstaví mestská časť na výstave s názvom Dúbravský dopravný prostriedok. Začne sa vernisážou 8. februára o 17-tej s programom, vyhodnotením súťaže,  ocenením víťazných prác a predstavením novej ekologickej omaľovánky pre materské školy, ktorú vydala mestská časť. Výstava sa však bude dať pozrieť v galérii Domu kultúry Dúbravka až do 20. februára.
Mestská časť sa podobne ako vlani zapojila do podujatí Európskeho týždňa mobility. V spolupráci s obyvateľmi chce zlepšiť a zatraktívniť verejnú dopravu tak, aby dobre slúžila čo najväčšiemu počtu obyvateľov.			
(lum)
Dúbravská rozprávka
Puding a trpaslíci

Hneď ako slniečko vykuklo spod mrakov a roztopilo svojimi lúčmi posledné zvyšky snehu, vybral sa náš Puding na ihrisko. Od radosti celú cestu poskakoval, až si vymyslel takúto smiešnu rozprávku:

Čože sa to vonku deje?
Z oblohy sa slnko smeje!
Celá zem je zrazu v suchu,
jar už cítiť aj vo vzduchu!

„Ahoj Puding, ja už sa teším na všetky kvietky! Ahoj, ja sa tiež teším! Aj ja sa ahoj tiež teším!“ pridali sa tri prasiatka, ktoré sa hrali v pieskovisku.
Na ihrisku sa zvítalo plno kamarátov – Červená čiapočka, kozliatka, prišli dokonca aj Janko s Marienkou a tiež siedmi trpaslíci. Všetci sa veselili, len trpaslíci sedeli na lavičke ochkali a smutne hľadeli.

„Čože sa vám stalo, trpaslíčkovia?“ prisadol si k nim Puding.
Najväčší trpaslík si ťažko vzdychol, až sa mu čiapka na hlave zakrútila: „Ach, kocúrik, my sme niekde stratili Snehulienku..“
„Či sa nám ona na slniečku neroztopila, keď má snehové meno..“ zamrnčal smutný Kýblik.
„Nebojte sa, kamaráti, veď každá rozprávka má dobrý koniec, uvidíte, že ju nájdeme!“ utešoval ich Puding.
A tak sa všetci kamaráti vybrali hľadať stratenú Snehulienku. Hľadali v lese, na lúke, pri dúbravskej studni, ale Snehulienky nikde..
„Počujte, trpaslíci, ako to vlastne bolo v tej vašej rozprávočke? 
Ako to bolo? Ako to teda bolo?“ spýtali sa tri prasiatka.

Zamysleli sa Janko s Marienkou:
Prišla do domčeka, ďaleko v lese,
bolo to tuším pri Štrbskom Plese? 

Kýblik sa rozosmial:
Aké Tatry?
Dve na tri!

Kozliatka ale boli šikovnejšie:
Mé, mé, mé dievčatko,
Znavené úbožiatko.
Hľadala kam zložiť hlávku,
nepamätáte na rozprávku? 

Trpaslíčkom nebolo treba viac hovoriť. Hneď bežali do svojho domčeka a Snehulienku našli spinkať rovno v Kýblikovej postieľke. To bolo radosti, keď sa zvítali!

„Vravela som, že sa všetko dobre skončí – ako každá správna rozprávka!“ pomyslel si kocúrik Puding, keď sa večer ukladal spať.

Jeden ak druhého budeme počúvať,
s úsmevom rozprávku každý deň môžme mať.
Zuzana Lukáčová
S korčuľami na štadión, pred obchodný dom i za hranice
Klasická korčuľovačka Dúbravčanov na zimáku alebo klzisko v okolí. Zmapovali sme, kde sa dá v okolí naladiť na ľade. V Rakúsku myslia pri korčuľovaní na jazerách na bezpečnosť, k dispozícii sú laná aj špeciálny “Eistelefón”.
Najbližšia možnosť verejného korčuľovania pre Dúbravčanov je priamo v mestskej časti,  na Zimnom štadióne Harmincova.  Štadión prevádzkuje mestská organizácia STaRZ, čiže Správa telovýchovných a rekreačných zariadení hlavného mesta.  
Počas zimného obdobia tu môže verejnosť korčuľovať počas vybraných  hodín v utorok poobede  a cez víkend (hodiny pre verejnosť  - utorok:16:00 – 17:30, sobota: 16:15 –17:45 a 18:30 – 20:00, nedeľa:  9:45 – 11:15 a 17:30 – 19:00).  Od septembra funguje na zimáku aj Škola korčuľovania, ktorú organizuje OZ Piruetka.
Podobne ako na Zimnom štadióne Ondreja Nepelu  zaplatí dospelý v Dúbravke za hodinu a pol korčuľovania dve eurá, deti od troch do 15 rokov 1,6 eura, zľavy majú držitelia Bratislavskej mestskej karty
.
U susedov i ďalej
V Lamači sa dá korčuľovať na zimnom štadióne alebo pred nákupným centrom Bory Mall. Ice Aréna na Borinskej ulici v Lamači ponúka verejné korčuľovanie, individuálne aj kolektívne kurzy korčuľovania a krasokorčuľovania, hokej, curling, či prenájmy ľadovej plochy. Korčule sa tu dajú požičať, cena  pre dospelého na verejné korčuľovanie je jedno euro. 
Klzisko pred nákupným centrom Bory Mall má rozmery 30x15 metrov. Situované je pri severnom vchode a funguje počas pracovného týždňa od 10.00 – 21.00, cez víkend od 9.00 – 21.00. Korčule sa tu dajú požičať, detské sú od veľkosti 29. Korčuľovanie pri Boroch by malo fungovať do 12. februára.
Moderným zimákom sa môže pochváliť najväčšia mestská časť, ide o Zimný štadión Hockey club Petržalka na ulici Marie Curie-Sklodowskej. 
Výhodou korčuliarov na tomto štadióne je jeho celoročná prevádzka, nevýhodou trošku vyššia cena.  Dospelý za 105 minút korčuľovania zaplatí tri eurá a dieťa do 15 rokov 2,5 eura. Zľavu majú držitelia Bratislavskej mestskej karty.K dispozícii je brusiareň aj   požičovňa korčúľ.
Celoročná korčuliarska plocha je v Avione, toto klzisko je raritou v obchodných centrách na Slovensku.  Okrem každodenného korčuľovania pre verejnosť ponúka možnosť prenajať si klzisko a zahrať si ľadový hokej s rodinou či kamarátmi.
K dispozícii je požičovňa korčúľ a v zimných mesiacoch škola korčuľovania.  Za dve hodiny korčuľovania zaplatí dospelý 1,5 eura, dieťa jedno euro.
Laná a rebríky pre bezpečnosť
Trošku iným zážitkom je korčuľovanie pod hviezdami, čiže pod holým nebom na prírodných jazerách. Vhodné  sú  plytké vodné plochy. 
Ideálne podmienky na korčuľovanie, výbornú atmosféru,  krásne prostredie, blízke lavičky i možnosti na zohriatie pod strechou,  to všetko spája Neziderské jazero – Neusiedler See na hraniciach Rakúska a Maďarska. Je plytké s priemernou hĺbkou okolo 0.7 metra. Hoci je jazero plytké, Rakúšania myslia na bezpečnosť, na brehoch pri ľadových plochách sú pripravené laná a rebríky, pre prípad nečakaného prelomenia ľadu. Navyše o hrúbke a kvalite ľadu Neziderského jazera informuje aj špeciálne vytvorená telefónna linka, takzvaný “Eistelefón”, kde môžete overiť aktuálne údaje.
Juraj Marcinát
Zdroj : www.neusiedlersee.com/de/aktivitaeten/sport-bewegung/wintersport.html
Úctyhodné jubileum majstra pera    
Začiatkom minulého mesiaca oslávil úctyhodných 90 rokov veku majster pera, bard slovenskej športovej žurnalistiky Jozef Kšiňan, dlhoročný obyvateľ Dúbravky. Stále svieži, čulý, vždy usmievavý a aj v tomto pokročilom veku stále aktívny. Jeho kolegovia vedia, že bez Jožka Kšiňana sa v Bratislave nezaobíde žiadna významnejšia športová tlačová beseda či športové podujatie.
Rodák z Petržalky už od malička inklinoval k športu. V lete hral futbal, v zime hokej, ale v mladosti ho najviac uchvátil stolný tenis, kde dosiahol svoje prvé úspechy. Postupne sa začal presadzovať aj vo futbale a s tímom ŠK (predchodca Slovana) Bratislava získal titul dorasteneckého majstra Slovenska. Neskôr bol aj úspešným trénerom, ale už vtedy sa začal naplno venovať športovej žurnalistike.
Ako športový redaktor pôsobil v denníkoch Pravda, Práca, Smena a neskôr v TASR. Je autorom alebo spoluautorom vyše 30 publikácií, prevažne s futbalovou tematikou. Účastník šiestich olympiád, dvoch zimných a štyroch letných, takisto účastník MS vo futbale v roku 1970 v Mexiku, bývalý futbalista a tréner mládeže patrí k najstarším aktívnym športovým publicistom na Slovensku.
Počas svojej mimoriadne plodnej novinárskej práce dostal viaceré vyznamenania a ocenenia. Z ocenení si vysoko váži Zlatý odznak MOV, ktorý mu odovzdal jeho bývalý prezident Juan Antonio Samaranch, ale aj ocenenie Osobnosť Dúbravky, ktoré mu bolo udelené v roku 2010.
Vedenie obce a všetci Dúbravčania sa pripájajú k početným gratulantom a oslávencovi Jožkovi Kšiňanovi k jeho významnému životnému jubileu želajú veľa zdravia, šťastia, elánu,  rodinnej pohody a životného optimizmu.               
(pet)
Šestnásťročný trojkráľovým víťazom    
Trojkráľový turnaj v rapid šachu napísal začiatkom januára už svoju sedemnástu kapitolu. Prihlásených bolo síce vyše 100 hráčov, ale mrazivé počasie urobilo svoje, ale i tak 83 pretekárov je pekný počet štartujúcich.
Všetkých účastníkov na začiatku turnaja pozdravil a privítal starosta Martin Zaťovič. Celkovým víťazom turnaja sa stal iba šestnásťročný Igor Lintner z Klubu šachových nádejí (ďalej len Kšn) Bratislava. Organizátora ŠO Tatran Dúbravka teší, že turnaja sa tradične zúčastnili hráči od školákov, vrátane niekoľko dievčat, až po seniorov.
Hralo sa tradične na deväť kôl a 2x15 minút na jednu partiu. „Som rád, že podujatie je obľúbené nielen v Dúbravke či v Bratislave, ale aj mimo. Dokonca sme mali jedného šachistu z Prahy. Kvalitu turnaja zabezpečilo 12 pretekárov s ratingom nad 2000, z ktorých viacerí hrajú pravidelne extraligovú súťaž,“ povedal nám riaditeľ turnaja Ľ. Škoviera.
■ VÝSLEDKY: 1. Igor Lintner (Kšn Bratislava) 8 bodov, 2. Ondrej Gábriš (KŠ Pezinok) 7,5, 3. Jozef Veselský (ŠK Potonská Veza) 7,0, 4. Martin Jánoš (ŠK Slovan Bratislava) 7, 5. Patrik Kosnáč (KŠ Pezinok) 6,5, 6. Zuzana Kováčová (ŠK Doprastav Bratislava) 6,5. 
Najlepší v ďalších kategóriách – mladší žiaci: Samuel Havalda (Kšn Bratislava), starší žiaci: Adrian Zetocha (ŠK Slovan Braztislava), junior: Patrik Kosnáč (Kš Pezinok), žena: Zuzana Kováčová (ŠK Doprastav Bratislava), mladší seniori: Ján Duraj (ŠK Dúbravan), starší seniori: Gustav Šturc (ŠK Slovan Bratislava), domáci šachista Tatranu: Matej Čertík.
(pej)
Najlepší hokejisti v decembri    
ŠHK HOBA pokračuje v tradícii odmeniť každý mesiac najlepších hráčov v jednotlivých ročníkoch. Dnes prinášame najlepších hráčov v mesiaci december. Každý z nich dostane poukážku na nákup športového oblečenia.                                                                                 
■ DECEMBER – 5. ročník: Adam FEDÁK, 6. ročník: Alex JENČÍK, 7. ročník: Ján KOREC, 8. ročník: Matúš KLEČKA, kadeti: Danylo MAKARENKO, dorast: Daniel BARINKA, juniori:  Edo BOHUNSKÝ.        
(pej)   
Výsledkový servis
□ HOKEJ
● 1. LIGA JUNIOROV (U20), základná skupina – 21. kolo: ŠHK HOBA – Michalovce 4:5. 22. kolo: ŠHK HOBA – Prešov 2:6. 23. kolo: ŠHK HOBA – MHC Martin 1:4. 24. kolo: ŠHK HOBA –MŠK Púchov 4:0. Priebežné poradie: 1.MHC Martin 5:2,... 4.ŠHK HOBA 26, 6.HK Havrani Piešťany 5.
● 1. LIGA DORASTU (U18) – nadstavbová časť, 5. kolo: Dubnica nad Váhom – ŠHK HOBA 8:3. 6. kolo: HK Iskra Partizánske – ŠHK HOBA 2:4. 7. kolo: HK Havrani Piešťany – ŠHK HOBA 3:2. 8. kolo: HK 91 Senica – ŠHK HOBA 1:3. Priebežné poradie: 1. Dubnica nad Váhom 21, 2.ŠHK HOBA 14,... 8.HC Petržalka 2010 Bratislava 0.                                                
● DORAST (U18) – medzinárodný priateľský zápas: ŠHK HOBA – NORT ICE STRIDE (Kan.) 7:6 po sn.                                                                                                      
● LIGA KADETOV, regionálna skupina západ (9. ŠHT, U15) – 23. kolo: ŠHK HOBA –Levice 12:1. 24. kolo: MHKM Skalica – ŠHK HOBA 5:4. 25. kolo: ŠHK HOBA – HC ŠKP Petržalka 4:3. 26. kolo: MŠK Púchov - ŠHK HOBA 11:4. 27. kolo: HK Gladiators Trnava – ŠHK HOBA 14:0. 28. kolo: ŠHK HOBA – HC Topoľčany 2:6. Konečné poradie po základnej časti: 1.MŠK Púchov 46,... 6.ŠHK HOBA 19, 8.HK Levice 1.
● 1. LIGA, STARŠÍ ŽIACI (8. ŠHT, U14) ZsZĽH, nadstavbová časť – 4. kolo: Skalica -ŠHK HOBA 3:3. 5. kolo: ŠHK HOBA – MMHK Nitra 3:10. 6. kolo: ŠHK HOBA – HK Dukla Trenčín 2:4. Priebežné poradie: 1.Slovan Bratislava 10,... 5.ŠHK HOBA 3, 6.Okanagan Tigers Viedeň (Rak.)                                                                                           
● 1. LIGA, STARŠÍ ŽIACI (7. ŠHT, U13) ZsZĽH, nadstavbová časť – 4. kolo: Skalica -ŠHK HOBA 9:3. 5. kolo: ŠHK HOBA – MMHK Nitra 2:7. 6. kolo: ŠHK HOBA – HK Dukla Trenčín 0:5.  Priebežné poradie: 1.Slovan Bratislava 11,... 4.ŠHK HOBA 4, 6.EC Tigers Viedeň (Rak.) 0.                                                                                                            
● 1. LIGA, MLADŠÍ ŽIACI (6. ŠHT, U11) ZsZĽH, nadstavbová časť – 4. kolo: ŠHKHOBA – Skalica 5:3. 5. kolo: MMHK Nitra – ŠHK HOBA 5:3. 6. kolo: HK Dukla Trenčín – ŠHK HOBA 6:1. 7. kolo: ŠHK HOBA – EC Tigers Viedeň (Rak.) 2:2.                           
● 1. LIGA, MLADŠÍ ŽIACI (5. ŠHT, U10) ZsZĽH, nadstavbová časť – 4. kolo: ŠHKHOBA – Skalica 5:12. 5. kolo: MMHK Nitra – ŠHK HOBA 4:5. 6. kolo: HK Dukla Trenčín – ŠHK HOBA 13:2. 7. kolo: ŠHK HOBA – EC Tigers Viedeň (Rak.) 3:2.
□ VOLEJBAL
● PRVÁ LIGA JUNIORIEK, skupina západ – 8. kolo: Volley project Nitra UKF - ŠŠKBilíkova 0:3 a 0:3.                                                                                                            
● M- SR MO KADETIEK, oblasť Bratislava – 9. kolo: ŠŠK Bilíkova  B – Slávia UK Dráčik B 0:3.                                                                                                                                  
● M-SR STARŠÍCH ŽIAČOK, oblasť Bratislava, 10. kolo: ŠŠK Bilíkova B – VK Studienka 3:1 a 3:1, VTC Pezinok - ŠŠK Bilíkova A 0:3 a 0:3, Slávia UK Dráčik A - ŠŠKBilíkova C 3:0 a 3:0. 11. kolo: ŠŠK Bilíkova A – Slávia UK Dráčik C 3:0 a 3:0, ŠŠK Bilíkova C – ZK IMA VK Bratislava 0:3 a 0:3, ŠVK Pezinok - ŠŠK Bilíkova B 3:0 a 3:1.              
□ FUTSAL
● 2. SLOVENSKÁ LIGA MUŽOV, región Bratislava – 13. kolo: Katenačo Dúbravka – FT Pressburg K-INEX Energia 2:5. Priebežné poradie: 1. Slov-Matic FOFO B 36, 14.Katenačo Dúbravka 10, 19. Kozmos 2.
□ FUTBAL
ZIMNÁ HALOVÁ LIGA – STARŠÍ ŽIACI (roč. nar. 2002 a mladší) O pohár predsedu BSK – A skupina, 3.  kolo: FKP Dúbravka A – ŠK Nová Dedinka 8:0. 4. kolo: SDM Domino A - FKP Dúbravka 2:7. Priebežné poradie: 1. FKP Dúbravka A 9,... 8. ŠK Nová Dedinka 0. Skupina B, 3. kolo: SDM Domino B - FKP Dúbravka B 0:8. 4. kolo: NMŠK 1922 Bratislava-žiačky - FKP Dúbravka B 0:6. Priebežné poradie: 1. ŠK Žolík Malacky 12,... 4. FKPDúbravka B 6, 8.NMŠK 1922 Bratislava-žiačky 0.
 (jop)
Dvaja z Dúbravky na svetovom šampionáte
Funkcionár a tréner Branko Semančík: Náš herný prejav nebol príliš oslňujúci  
Na prelome rokov sa konali v Kanade majstrovstvá sveta 20-ročných hokejistov. Do záverečnej nominácie trénera Ernesta Bokroša sa prepracovali aj Marek Sloboda a Matej Tomek. Sú to  hráči, ktorí v minulosti obliekali dres nášho ŠHK HOBA. Opýtali sme sa dlhoročného funkcionára a trénera Branka Semančíka, športového riaditeľa dúbravského klubu, na samotný šampionát a na už dvojicu spomínaných hráčov.
„Samozrejme, že skladanie záverečnej nominácie na MS sme v klube všetci pozorne sledovali. Mareka sme mali lepšiu možnosť sledovať, nakoľko bol zaradený v projekte SR20, pripravujúceho sa na samotné MS. Marek mal výborný štart do sezóny, len ho trochu pribrzdilo zranenie. Osobne som s ním rozprával po opätovnom zapojení sa do prípravy po samotnom zranení. Ten návrat bol ťažší, pred zranením bol v prvej päťke a aj sa mu herne darilo. Musel sa opäť prepracovať do základnej zostavy a po nútenej prestávke nebolo jednoduché naskočiť do požadovaného tempa a výkonnosti. Marek to ale dokázal a prebojoval sa aj do záverečnej nominácie na šampionát.“

A brankár Tomek? 
„Maťo študuje a hráva v Amerike. Mal dlhodobejšie zdravotné problémy a okrem prípravy vypadol aj zo zápasového rytmu. Vo svojom momentálnom univerzitnom tíme North Dakota už bol zapojený do plnej prípravy, ale robil „len“ dvojku, nakoľko sa jeho brankárskemu spoluhráčovi v klube darilo. Tréner Bokroš vsadil na Maťove skúsenosti a výsledky z minulosti a ten jeho dôveru nesklamal a dokázal, že je v ňom veľký potenciál. Záverečná nominácia nás všetkých v klube potešila a mali sme radosť z toho, že obaja v Kanade nesklamali.“

Udržujú hráči Marek Sloboda a Matej Tomek s klubom ešte nejaký kontakt? 
„Marek pred rokom hrával v Českých Budějoviciach a počas vianočných sviatkov bol doma. Zapojil sa s našou juniorkou do prípravy a absolvoval s nimi tréningy na ľadovej ploche. Maťo sa zapojil s nami do prípravy v auguste pred odletom do Ameriky a zúčastňoval sa tréningov so svojou vekovou kategóriou, tiež s juniormi. Samozrejme, nechýbal ani na brankárskych tréningoch, ktoré absolvovali všetci brankári nášho klubu. Účasť oboch hráčov na našom zimnom štadióne si veľmi vážim. Ich prístup, vystupovanie a samotný postoj k povinnostiam, či už pred tréningom, alebo počas nich,  bol veľkou školou a motiváciou pre všetkých hráčov nášho klubu. Chlapci majú dvere k nám otvorené a vždy ich medzi sebou radi privítame.

Slovensko skončilo na MS celkove na ôsmom mieste, keď vyhralo jediný zápas. Ako hodnotíte vystúpenie našich hokejistov v Kanade? „Vďaka tomuto vyhratému stretnutiu v základnej skupine sme sa práve vyhli bojom o zotrvanie v A kategórii hráčov do 20 rokov. Náš herný prejav nebol nejako oslňujúci. Chýbala mi väčšia prevaha nášho tímu v určitých častiach zápasov už v základnej skupine. Celkovo viazla rozohrávka, chýbalo sebavedomie a hra smerom dopredu bola zúfalá. Nedokázali sme si vytvoriť prečíslenia, ktoré by nám ponúkli väčšiu streleckú efektivitu. Našťastie sme najdôležitejší zápas zvládli a bojom o záchranu sme sa vyhli. Samotné boje o zotrvanie v elitnej skupine by boli veľmi náročné a okrem aktuálnej výkonnosti a formy celého tímu by to bolo aj o šťastí. Bolo by to veľmi náročné. Ako sme videli ďalšie zápasy, nebolo na MS vyslovene slabého tímu.“                          

Mali sme možnosť na MS vidieť, že bol veľký rozdiel vo výkonnosti našich hráčov pôsobiacich v projekte Orange 20 a výkonnosti hráčov hrajúcich za tímy v našej skupine. Prečo je to tak?                                                                                                                
„Neviem, či sa vždy môžeme oprieť o nedostatočnú konkurenciu v našom domácom prostredí. Je prirodzené, že ak ostatné krajiny majú základňu niekoľkonásobne väčšiu, a tým väčšie možnosti pri samotnom výbere na jednotlivé medzinárodné konfrontácie výkonnosti.
 Ak si to zoberieme tak, že naše družstvo SR 20 je spolu v príprave už niekoľko rokov, veď prešlo taktiež projektom SR 18, tak by som očakával naše presvedčivejšie výkony a výsledky. Osobne projekty podporujem, ale po našich dosiahnutých výsledkoch na posledných MS 20 sa nečudujem, že niektorí kritici význam samotných mládežníckych reprezentačných projektov spochyb-
ňujú. Hovorí sa, že našim mladým hráčom sa nechce trénovať.”

Róbert Pukalovič na plné ústa povedal: „Na Slovensku sa trénuje zle a málo“. Ako to vidíte vy?
“Samozrejme, že okrem spoločnej prípravy majú hráči možnosť trénovať aj individuálne. 
Opýtal by som sa napríklad aj samotných hráčov, ktorí absolvovali šampionát, ako to vnímajú a cítia oni. Mne sa zdá, že sme mali už základný problém, keď sme sa nedokázali presadiť v súbojoch jeden na jedného. Ak nedokáže hráč vyhrať svoj súboj so súperom, ťažko očakávať aktivitu smerom dopredu a tak aj celkový pozitívny a hlavne efektívny tímový prejav.“

Keby by hráč odpovedal na položenú otázku tak, že vnímal súpera ako nezdolateľnú prekážku, tak asi samotná príprava našich hráčov nebola na dostatočne požadovanej úrovni? 
„Otázkou zostáva, či zlyhala tímová príprava, alebo ako by sa väčší objem individuálnej prípravy prejavil aj v celkovom výsledku celého tímu.
Osobne nemám pocit, že by sa u nás trénovalo zle a málo. Zväz má metodiku danú a aj všetci hokejoví kritici majú možnosť niečo nové do celého systému prípravy priniesť. Je ľahké jednoducho povedať dôvod prečo to nejde, len je ťažšie povedať spôsob, ako by to bolo lepšie.“                                                             
Jozef Petrovský
Kanaďania v Dúbravke
Počas  januára privítali Hobáci, čiže Športový hokejový klub HOBA, na dúbravskom zimnom štadióne kanadský tím, ktorý bol na turné po Európe. Na ľade sa stretli tímy U18 HOBA BRATISLAVA a NORTH ICE STRIDE, domáci nakoniec prehrali po samostatných nájazdoch. Slávnostné bully vhodil starosta Martin Zaťovič. Okrem toho boli ocenení najlepší hráči za mesiac november z jednotlivých vekových kategórií, brankári mladších žiakov dostali brankárske hokejky. 
Foto: Zuzana Morávková
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia: Vladimír Straka (predseda),  Mgr. Marcel Burkert, Maroš Repík, Peter Hanulík, Pavel Vladovič, Miroslav Markovič, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 1. 2. 2017.

·